Otsailaren 23an zubietarrek eta lasartearrek ‘Euskal Inauteriak’ jaia ospatuko dute elkarrekin – Usurbil Eginez\nOtsailaren 23an zubietarrek eta lasartearrek ‘Euskal Inauteriak’ jaia ospatuko dute elkarrekin\nInauteriak gerturatzen ari dira eta zubietarrak ere hasi dira prestaketa lanetan. Otsailaren 23an (larunbata), Zubieta Lasarte-Oriarekin senidetuko da Euskal Inauteriak ospatzeko. Azken urteotan bezala, ekimen hau Zubietako herriak eta Lasarte-Oriako Ttakun Kultur Elkarteak antolatzen dute. Zubieta eta Lasarte-Oria batzen dituen zubia da lotunea. Zubian bertan lasartearrek harrera egin eta senidetze ekitaldia ospatuko dute. Ondoren Lasarte-Oriarik barrena kalejiran eta erromerian joango dira eta amaieran suaren ekitaldi berritua (xomorro guztiak irudikatzen dituen Kaxkamalo erreko dute) eta txokolate jana izango da.\n11:00-13:00 Lasarte-Oriako Sagardotegi kaletik abiatuta, elkarteetan zehar Puska Bila.\n16:30 Zubietako plazan ekitaldia.\n16:45 Zubietatik Lasarte-Oriara (Okendora) kalejira.\n17:00 Lasartearren harrera: lasartearrek zubietarrei gonbidapen dantza eta zubietarren erantzuna.\n17:15 Zubietarren eta lasartearren senidetze dantzaldia.\n17:30 Kalejira herritik.\n19:00 Erromeria eta suaren ekitaldi berritua.\nPertsonai berria: Sugarbi\nEuskal dantzak eta etnografia bateratzen dituen ekintza honek hainbat berrikuntza aurkeztuko ditu aurten. Pertsonaia berria izango da: Sugarbi. Xomorroak purifikatzen dituzten sugarrak irudikatuko dituzte horiek. Zaku eta larruekin joango dira jantzita, eta ikatzez belztuta. Desfilean txantxoekin batera ikusteko aukera egongo da, eta Kaxkamalo sutara botatzen protagonista izango dira. Une horretan gazteek sorkuntza koreografia bat dantzatuko dute, eta Lasarte-Oria xomorro eta gaitz guztiez garbituko dute.\ntxantxo guztiak Zubietatik aterako dira dantzan\nTxantxoen irteera lekua aldatuko dute. Orain arte, zubietarrak bakarrik ematen zioten hasiera Euskal Inauterietako desfileari. Zubietan dantza egin eta Hipodromoko zubiraino bidea egiten zuten; bertan Lasarte-Oriako txantxoek kalejirarekin bat egiten zuten. Aurten, aldiz, txantxo guztiak Zubietatik aterako dira dantzan. Hipodromoko etorbideko zubian Lasarte-Oriako Euskal Inauterien korporazioa izango dute zain, herritarrekin batera. “Zubietaraino joan nahi ez dutenek, zubian itxaron dezakete,” ohartarazi dute antolatzaileek.\nPosted on 2019/02/21 2019/02/21 by usurbileginezPosted in Orokorra\nAurrekoa Previous post: Otsailaren 23an kantu-jiran parte hartzeko deia\nHurrengoa Next post: Otsailaren 25ean M8ko greba feministari forma emateko hirugarren bilera irekia Potxoenean\nArtxiboak Hautatu hilabetea 2021(e)ko uztaila 2021(e)ko ekaina 2021(e)ko maiatza 2021(e)ko apirila 2021(e)ko martxoa 2021(e)ko otsaila 2021(e)ko urtarrila 2020(e)ko abendua 2020(e)ko azaroa 2020(e)ko urria 2020(e)ko Iraila 2020(e)ko abuztua 2020(e)ko uztaila 2020(e)ko ekaina 2020(e)ko maiatza 2020(e)ko apirila 2020(e)ko martxoa 2020(e)ko otsaila 2020(e)ko urtarrila 2019(e)ko abendua 2019(e)ko azaroa 2019(e)ko urria 2019(e)ko Iraila 2019(e)ko abuztua 2019(e)ko uztaila 2019(e)ko ekaina 2019(e)ko maiatza 2019(e)ko apirila 2019(e)ko martxoa 2019(e)ko otsaila 2019(e)ko urtarrila 2018(e)ko abendua 2018(e)ko azaroa 2018(e)ko urria 2018(e)ko Iraila 2018(e)ko abuztua 2018(e)ko uztaila 2018(e)ko ekaina 2018(e)ko maiatza 2018(e)ko apirila 2018(e)ko martxoa 2018(e)ko otsaila 2018(e)ko urtarrila 2017(e)ko abendua 2017(e)ko azaroa 2017(e)ko urria 2017(e)ko Iraila 2017(e)ko abuztua 2017(e)ko uztaila 2017(e)ko ekaina 2017(e)ko maiatza 2017(e)ko apirila 2017(e)ko martxoa 2017(e)ko otsaila 2017(e)ko urtarrila 2016(e)ko abendua 2016(e)ko azaroa 2016(e)ko urria 2016(e)ko Iraila 2016(e)ko abuztua 2016(e)ko uztaila 2016(e)ko ekaina 2016(e)ko maiatza 2016(e)ko apirila 2016(e)ko martxoa 2016(e)ko otsaila 2016(e)ko urtarrila 2015(e)ko abendua 2015(e)ko azaroa 2015(e)ko urria 2015(e)ko Iraila 2015(e)ko abuztua 2015(e)ko uztaila 2015(e)ko ekaina 2015(e)ko maiatza 2015(e)ko apirila 2015(e)ko martxoa 2015(e)ko otsaila 2015(e)ko urtarrila 2014(e)ko abendua 2014(e)ko azaroa 2014(e)ko urria 2014(e)ko Iraila 2014(e)ko abuztua 2014(e)ko uztaila 2014(e)ko ekaina 2014(e)ko maiatza 2014(e)ko apirila 2014(e)ko martxoa 2014(e)ko otsaila 2014(e)ko urtarrila 2013(e)ko abendua 2013(e)ko azaroa 2013(e)ko urria 2013(e)ko Iraila 2013(e)ko abuztua 2013(e)ko uztaila 2013(e)ko ekaina 2013(e)ko maiatza 2013(e)ko apirila 2013(e)ko martxoa 2013(e)ko otsaila 2013(e)ko urtarrila 2012(e)ko abendua 2012(e)ko azaroa 2012(e)ko urria 2012(e)ko Iraila 2012(e)ko abuztua 2012(e)ko uztaila 2012(e)ko ekaina 2012(e)ko maiatza 2012(e)ko apirila 2012(e)ko martxoa 2012(e)ko otsaila 2012(e)ko urtarrila 2011(e)ko abendua 2011(e)ko azaroa 2011(e)ko urria 2011(e)ko Iraila 2011(e)ko abuztua 2011(e)ko uztaila 2011(e)ko ekaina 2011(e)ko maiatza 2011(e)ko apirila 2011(e)ko martxoa 2011(e)ko otsaila 2011(e)ko urtarrila 2010(e)ko abendua\nUZTAILAK 22, OSTEGUNA: LABOAREN UZTAILA\n“Laboaren uztaila” musika emanaldia: Aire Ahizpak. Mikel Laboa plazan, 22:00etan (euria egiten badu Sutegin)\nUZTAILAK 23, OSTIRALA: Gure Elkartea\nUsurbilgo Udalak Santueneako Gure Elkartea tabernako zerbitzua esleitzeko prozesuan parte hartzeko AZKEN EGUNA\nUZTAILAK 29, OSTEGUNA: LABOAREN UZTAILA\n“Laboaren uztaila” musika emanaldia: Garazi Navas. Mikel Laboa plazan, 22:00etan (euria egiten badu Sutegin)\nLAN ARKEOLOGIKOAK: IZEN-EMATEA ZABALIK


2013ko erakusketa - HATZA PHOTO\n1938an Donibane Lohizunen sortua.\nAitarekin hasi zen argazkigintzan, familiaren saltegian, Donibane Lohizuneko elizaren ondoan.\nPrentsa argazkigintzaren mundua Parisen ezagutu zuen, « l’Équipe » egunkarian. Frantziako Tour bat geroago, euskal itsasbazterrera itzuli zen « Sud-Ouest » egunkariko berriemaile gisa aritzeko. 1970ean, argazkilari-berriketari gisa hasi zen lanean Baiona-Euskal Herriko Sud-Ouest egunkariaren agentzian.\nErretreta 30 urte geroago hartuko du.\nLanbide hori ez baita inoiz alde batera uzten, hamar urte baino gehiagoz Agence France Presse-ko berriemaile gisa aritu izan da Eukal Herrian. Egoera oso bat islatzen duen irudia etengabe bilatu baitu, bere garaiaren lekuko berezi bihurtu da eta bere argazkiak, Euskal Herriko politika, gizarte, kirol zein kultura gertaeren ikus-oroimena dira.\ncontact : danielvel@numericable.fr\n« Erretratu Kubatarrak »\nDuela hamar urte hasi nintzen argazkiak egiten, ideia finko batek gidaturik: ortzi koloreko argazkiak egitea. Zorionez, bizi naizen herriak argazki talde bat bazuen (Hiriburuko Ainhara, argazki saila, 64990 Hiriburu). Luzatu gabe azaldu zidaten argazkintzaren oinarriak ikasteko zuri-beltzezko argazkietatik hasi behar zela. Hamar urte geroago, ez dut ortzi koloreko argazki bat ere egin, eta ezin izan dut zuri-beltzezko laborategia utzi. Hori guzia, dudarik gabe, Gérard Teillon-en eraginari zor diot, argazkigintzaren oinarriak baino, zuri-beltzezko argazkien eta irudiaren zaletasuna transmititu baitzidan. Ez dut bat bestea baino maiteago, esperientzia guziak egiteko prest nago eta erretratu, paisaia eta natura hilen artean bidaiatzen dut.\nErretratu Kubatarrak : « Herrialde bat, nire gustuko, hiriak, mendiak, oihanak edo ibaiak izatea baino aurpegi, irriño, harrera edo izen bat baita » (Pierre Fillit)\n« Baionako Bestalariak Bonnat Museoan »\nBaionan sorturik, egun irakasle erretretaduna, Michel Suhubiette-k argazkigintzarekiko (argazki motak eta joerak edozein izanik ere) eta idazkiekiko (historia, ikerketak, biografiak…) interes handia aspalditik erakutsi izan du.\nOrthez-eko image/imatge elkartearen sortzaileetarik bat izanik, hainbat urtez Orthez-eko Argazki Topaketen programazioaren arduraduna izan da. Argazkizale errabiatuen talde horren baitan, image/imatge elkartearen ekintzen garapenean parte hartu izan du, elkartea Irudi Garaikidearen Sustapen eta Hedapenaren aldeko Arte Zentro bihurtu arte.\nArgazki analogikoari eta, batez ere, zuri-beltzezko argazkiari errotik atxikia, argazkintzan artisau gisa aritzea gustatzen zaio, argazki hartzetik laborategira, irudien aurkezpenari itxura desberdinak emanez: kuadroak, kutxatilak, eskuliburuak, eta abar.\nAlta, gertatzen zaio ere koloretako argazkiak egitea, « Baionako Bestalariak Bonnat Museoan » erakusketa honetan bezala.\n« 2000. urtean ginen. Bonnat Museoak, elkarrekintza bultzatzeko asmoz, bisitariak akuilatzen zituen erakutsia zen obraren bati ihardukitzera. Ekarpen grafiko edo literarioak, libroki hostaka zitezkeen liburuxka batzuetan bilduak ziren. Bestalde, Baionako bestetan, umorez bete begi keinu batez, Museoak bere eskulturetarik bat lepoko eta gerriko gorriez jantzi zuen.\nOrduan sortu zen argazki proiektu bat, bestalariak, Bonnat Museoko margoak eta fikziozko testu txiki batzuk elkartzen zituena. Hala, Baionako bestek iraun zuten sei egunetan, pertsona anitz, ospetsu ala ezezagun, etorri ziren nik hautatu nituen obren aitzinean paratzera.»\n05 59 25 64 91\n« Egun batez »\nEuskal itsasbazterrean sortua, bertan bizi da oraino, lanbide ihesaldi batzuk izan ezik.\nHamalau urte inguru nituela, kutxa magiko ttipi bat hartu nuen opari gisa: camara obscura bat.\nKutxa ttipi hark bizitzaren gibelaldeetako hainbat ate zabaldu zizkidan.\nBatzuek diotenez, autodidakta naiz, baina argazkintza erakutsi zidatenen eskuzabaltasuna hartu ez banu, zer ikasiko nuen?\n« Egun batez… » : Euskal Herria Zuzenean, lurralde festibal bat, munduari irekia.\n1996an sortu zenez geroztik, festibalaren antolatzailea den Piztu elkarteak bere funtsezko baloreak artoski begiratu eta atxikitzen jakin izan du: euskara, euskal kultura eta nortasunaren alde etengabe borrokan egin du, ber denboran eskubideak defendatu eta ingurumena zainduz.\nAurkeztutako argazkiek Arrosan iragan ziren festibalaren lehen urteak erakusten dituzte. Geroago, festibala lekuz aldatu zen Idauze-Mendira, Heletara eta aurten Lekornera joateko.\nargazkien errebelatuak : www.photopluriel.com


Nola bozkatu Interneten Bilbo 2018ko Europako Helmugarik Onena izateko | Herriak eta hiriak | EITB\nBozkatzeko aukera, zabalik\nBilbo '2018ko Europako Helmugarik Onena' izateko hautagai izendatu dute\nBizkaiko hiriburuak beste 19 hiri ditu lehiakide; besteak beste, Viena, Paris edo Edinburgo. Otsailaren 8ra arte, aukera dago Interneten bidez botoa emateko.\nGuggenheim Museoa goraipatu dute lehiaketaren antolatzaileek. Argazkia: Andertxu Arrieta.\n'Bilbao Now', hiriko eskaintza nahieran ematen duen app-a\n20 hiri daude, urtarrilaren 18tik aurrera, '2018ko Europako Helmugarik Onena' izateko lehian, eta Bilbo horien artean dago. Bizkaiko hiriburua zerrenda horretan sartu dute aipatutako sailkapenaren bultzatzaileek; gero eta garrantzi handiagoa du ranking horrek Europa mailan interes turistikoak dituzten hirientzat. Aukera dago otsailaren 8ra arte Bilboren aldeko botoa emateko, hemen.\nBilboko Udalak jakitera eman duenez, lehen postua eskuratu eta European Best Destination 2018 izateko, Bizkaiko hiriburuak botorik gehien jasotzen dituen helmuga izan beharko du. Foru Aldundiak eta Udalak kanpaina abiatu dute sare sozialetan, xede izanik lehen postu hori erdiestea, eta deia egin diete Bilboko eta Bizkaiko herritarrei parte hartu eta zabaltzeko.\nBilbok dituen 19 lehiakideren artean, besteak beste, Viena, Paris, Edinburgo, Bohinj (Eslovenia) edo Letoniako hiriburu Riga daude.\nAntolatzaileek nabarmendu dute Bilbok "dinamismo ekonomikoa eta eraldatzeko gaitasuna" dituela: "Gero eta erakargarriagoa da bisitarientzat; Guggenheim Museoa, ikusgarria bera, eta Euskalduna Jauregia, hitzaldiak egiteko eta musikarako zentroa dena, Bilbo berriaren ikur bilakatu dira. Apurka-apurka, bere lekua ari da berreskuratzen, eta jendeari ari zaio itzultzen", azpimarratu dute.\nAurreko urteetan, ondorengo hiriek irabazi dute Best European Destination saria: Porto (2017an), Zadar (2016an) eta Bordele (2015ean).\nBilboko Itsasadarraren albisteak\nBilboko Portua argazkiak


Gure ikerketa – Sorginak.eus\nSorgin ehizaren fenomenoa guztion ezagutzara heltzea nahi dugu. Gaur egun ez zaio garrantzirik ematen eta hainbat galdera erantzunik gabe geratu ziren. Galdera hauetako batzuei erantzuna bilatu nahi diegu eta gertakari harrigarri honi buruz gehiago jakin nahi dugu. Zergaitik ez zaio garrantzirik ematen? Zelako eragina izan zuen garaiko gizartean? Zergaitik gertatu zen? Izan al du eraginik gaur egungo munduan?\nKezkatzen gaituzten horrelako galderen erantzunak lortzeko ikertu egin behar dugu, izan ere, beti daude perspektiba berriak aurkitzeko. Gure kasuan, sorginen ehizaren inguruan dauden iritziak ikusiko ditugu eta gurea sortuko dugu ikertuz. Ez hori bakarrik, garrantzia emango diogu gure ikerketari munduari zabalduz.\nGure helburua sorgin ehizatik abiatuta errepresioaren zergaitiak eta eragina ezagutu ondoren, historian zehar emakumearen irudia nola baldintzatua izan den ikertzea da, zientzian, gizartean, zein bizitzan.\n16-17 urteko 35 pertsonei egindako ikerketa baten bidez (gehigarria 1), sorgin ehizari buruzko ezjakintasuna frogatu dugu, guk ere bizi izan duguna. Gai honen inguruan gure ekarpena egiteko, gure helburu nagusia hiru galdeerei erantzuna aurkitzea eta hauek egiteko ikertu behar izan duguna webgune batean aurkeztea da. Milaka galdera daude zalantza handia sortzen dizkigutenak, baina hauetatik hiru aukeratu behar izan ditugu.\nZer izan zen sorgin ehiza?\nGaldera honetan historikoki gertatu zena aurkeztuko dugu, Euskal Herriko probintzia ezberdinetan finkatuz eta XVI eta XVII. mendeetan mugatuz.\nZergaitik emakumeek pairatu zuten gehiago?\nHonetan ere Euskal Herriko emakumeetan finkatuko gara, ez beste leku batzuekin konparatuz, baizik eta Euskal Herriko biztanleriatik zergaitik emakumeak izan ziren sorginkeriaren biktima nagusia edo zergaitik heldu zaigu era honetan gure mendera.\nZer izan ziren sorginak eta zer dira?\nGure azken galderan “sorgin” hitzaren etimologia ezberdinak aztertuko ditugu, baita euskal mitologiako kondaira ezberdinak ere, sorgin ehiza gertatu baino lehen sorginak zer ziren ikertzeko. Ondoren sorgin ehiza gertatu zen garaian nola ikusten ziren pertsona hauek ikusiko dugu eta azkenik, gaur egun zer den sorgin bat ikertu nahi dugu eta sorginak egoten jarraitzen duen.\nAzkenik, ikertutakoa eta ikasitakoa mundura zabaltzeko webgune hau sortu dugu eta dibulgaziorako beste hainbat proiektu aurrera atera ditugu, esate baterako, hitzaldiak, artelanak eta bideoak.\nMomentuan gaiaren inguruan hainbat zalantza dauzkagu, ez baitakigu zenbateko zabalera izango duen. Sorgin ehizari dagokionez, entzunda ditugu Zugarramurdin eta Lapurdin emandako prozesuak. Hauetan, emakumeak ziren biktima nagusia eta erlijio katolikotik kanpoko sinesmenak zeuzkatenak akusatzen zituzten.\nJarraitzeko, emakumea patriarkatuaren menpe zegoen eta sorgin ehiza honen ondorio izan zen, besteak beste. Patriarkatuaren ondorioz, emakumea bai zientzian, bai gizartean baztertua izan zen eta gaur egun, adibidez, “kristalezko sabaia” fenomenoarekin baztertze honen jarraipena ikus dezakegu.\nLehenik eta behin, 1. batxilergoko 35 ikasleri egindako galdetegi bat prestatu dugu sorgin ehizaren inguruan, gaiaren inguruko ezjakintasuna frogatzeko. Ondoren, lehenengo galderarekin abiatu gara eta informazio iturri ezberdinei esker, esate baterako Jose Duesoren “Brujería en el País Vasco” liburua eta bestelako webguneak, Euskal Herrian XVI eta XVII. mendeetan gertatutako jazartze eta prozesu garrantzitsuenetariko batzuk identifikatzeko gai izan gara.\nOndoren, bigarren galderaren erantzuna bideratzeko, testuinguru bezala patriarkatuaren aztapenak aztertu ditugu”La guerra más larga de la historia” liburuaren ideia batzuk islatuz. Jarraitzeko, “Malleus maleficarum” inkisidoreen gidaren ideia misoginoak ikertu ditugu, emakumearen eta sorginkeriaren arteko harreman estua arrazoitzeko. Aurreko galderaren harira, Nafarroako konkistaren ondorioak emakumearen irudian aztertu ditugu Amaia Nausiaren ikerketa baten emaitzen bitartez eta galderarekin amaitzeko, kapitalismoaren hasierak emakumezkoaren ideian izandako eragina aurkeztu dugu.\nAzken galderari dagokionez, sorgin hitzaren etimologia aztertu dugu eta euskal mitologian izandago paper garrantzitsuari buruzko informazioa bilatu dugu bai sorginen pertsonaietan, bai Mari jainkosaren irudian ere. Horretarako, Toti Martínez de Lezearen “Euskal Herriko leiendak” liburuko kondairetan oinarritu gara. Erantzunarekin jarraitzeko, Ingalaterrako Barbara Ehrenreich eta Deirdre Englishek egindako ikerketa batetik abiatu gara sendagileek pairatu zuten baztertzea aztertzeko. Hemendik abiatuz, gaur egungo emakumearen parte hartzea sendagintzan eta medikuntzak aztertu dugu, baita zientziako beste arloetan ere, batez ere, estatistika eta informazio web orrialdeetan oinarrituz.\nSorgin ehizaren fenomenoan murgilduz, Asisko Urmenetaren “Sugarren mende” liburuaren hitzaldira joan gara eta hau bukatzean, gaiaren inguruko aditu nafartarrari elkarrizketa bat egiteko gai izan gara.\nGure emaitzak eta ikerketa mundura zabaltzeko, hainbat proiektu aurrera eraman ditugu, esate baterako, “kaixomundua” izeneko lehiaketak eskainitako baliabideekin sortutako blog-a, Instagram kontu bat, gure ikerketaren ideia islatzen duen artelan eta bideo bat eta hitzaldiak.


Hondarribiko ñabardurak, Venezian : Bidasoko Hitza\nHondarribiko ñabardurak, Venezian\nJavier Sagarzazuren eta Ylenia Benitoren 'Hondarribia, ñabarduren hiria' liburua Matite in Viaggio-Carnets Disegni Parole azokarako hautatua izan da.\nJavier Sagarzazuren akuarelak eta Ylenia Benitoren testuak uztartzen dituen Hondarribia, ñabarduren hiria liburua urriaren 5etik 21era Venezian (Italia) egingo den Matite in Viaggio-Carnets Disegni Parole azokaren 8. ekitaldian parte hartzeko hautatua izan da. Lanaren argitaratzaile Arma Plaza Fundazioak azaldu duenez, bidaien kultura sustatzea da azoka horren helburua, eta baldintza batzuk bete behar dira hautatuak izateko: “Herrialdeak eta tokiak bisitatzea, pertsonak eta komunitateak ezagutzea, beste kultura batzuk aurkitzea dira ezinbesteko baldintzak tokiak ezagutzeko esperientzia irudikatzeko, eta irudikatzea bidaia-liburuko irudien bidez”.\nFundazioko presidente-orde Kalixa Silanesen hitzetan, Hondarribiko ondarea, “era atsegin eta arinean” aurkezten du Hondarribia, ñabarduren hiria liburuak: “Hiriaren aurkezpen-gutun ona da, bisita egiten diguten guztiak era atseginean harritzen dituena”. Arma Plazak nabarmendu duenez “arrakasta” izaten ari da liburua: “1000 aleko lehen edizioa 2017ko abenduan agortu zen eta bigarrena, aurtengo ekainean argitaratua eta 700 alekoa, azkar ari da saltzen”.


Blaine konderria (Montana) - Wikipedia, entziklopedia askea.\nBlaine konderria (Montana)\n10.949,29 km2 (%99.74)\n29,09 km2 (%0.26)\nBlaine konderria (ingelesez: Blaine County) Montanako konderri bat da, Ameriketako Estatu Batuetan. Hiriburua Chinook da. 2010eko zentsuaren arabera 6.491 biztanle zituen, Blaine kilometro koadroko azaleran.\nBlaine konderriak 10.978,38 kilometro koadro ditu. Horietatik 29,09 ura dira. Beste 10.949,29 lurra dira. Biztanleria dentsitatea 0,59 da.\n2010eko zentsoan bizi ziren 6.491 pertsonetatik 3.222 txuriak edo hispanoak dira. Horietatik hispano edo latino kategorian 115 dira. 7 beltzak edo afroamerikarrak. 3.138 amerikar natiboak ziren eta 1 Hawaii edo Pazifikoko irletako natiboak. 6 asiarrak ziren. Bestelako arraza bat kategorian 2 biztanle daude. Bukatzeko euren burua arraza bat baino gehiagotan 115 pertsonek kokatzen zuten.


Aomori Bidaiarien eta Car Ferries\nAomori bidaiarien eta auto-ferry txartela prezioak, ordutegiak, txartelak erreserbak eta ferryak Aomori tik Hakodate bela informazioa.\nKonparatu erabilgarri Aomori ferry txartela prezioak denbora errealean eta liburu merkeenak Aomori autoa eta bidaiarien ferry eta Aomori, Hakodate online bela Tsugaru Kaikyo Ferry ferryak berrespena berehalako erreserbatu. Search pertsonalizatua\nTicket Prezioak eta Erreserbak Book Aomori Ferry Sarrerak Tsugaru Kaikyo Ferry ferryak Aomori tik Hakodate online bela eskuragarri ferry txartelaren prezioa merkeena gozatzeko.\nIkusten duzun prezioa prezioa ordaindu behar da. Ez daude ezkutuko extras edo sorpresa, hala nola, erregaiaren errekarguak edo erreserba tasak, eta ez dugu ezer Visa Electron txartela ordaintzeko kobratu aparteko. Prezioa aipatu dugu zure hautatutako Aomori bidaiarien edo auto-ferry txartela, onboard ostatua eta ibilgailu mota guztiak ordaindu beharko da, eta hori benetan. a Aomori ferry txartelaren prezioa lortzeko eta zure ferry txartela erreserbatu segurtasunez online mesedez, denbora errealean erabili, ferry erreserba ezkerreko formularioan orrian. Halaber, gai bat gehitzeko zaude hotel zure helmugara, edo beste inon, zure ferry txartela zure ferry txartela erreserba osatuz. Aomori buruz gehiago\nHonshū gehien iparraldeko hiria, Aomori, Mutsu Bay behealdean, babesean bi Tsugaru eta Shimokita penintsulak atzaparretatik arabera esertzen.\nhiria zabalak baizik characterless batek bere Hokkaidō-doazen bisitari zati handi bat galdu du gaur egun trenak exekutatu zuzen Hakodate bidez Seikan Tunnel bidez da.\nHala ere, jendetza, oraindik buelta eman Aomori en Nebuta Matsuri (Abu 2-7), Japoniako handiena eta rowdiest jaialdi bat da, erraldoi argiztatutako karroza eta energetikoa dantza protagonista. Egun bat baino gutxiago hartzen estaltzeko Aomori en toki nagusia, eta horietatik gehienak erakargarria parke bat nebuta karroza erakusteak da.\nur inguratuta bere hiru aldetan, Aomori prefektura geografia eta itsasoko area itxura oso konplikatuak. Adibidez, Ouu mendikatea horrek eskubidea prefekturan erdian banatzen du Aomori bi sartu. Hori dela eta, klima asko aldatzen eskualdeko arabera. Major Prefektura honen ezaugarri bere Tsugaru eskualdean snow heavy dira neguan eta Yamase (hotz eta heze ekialdeko haize) zein Pazifikoko aldean zehar kolpeak uda garaian zehar. Aomori zen bere izena eman Edo dauden garaian Hirosaki clan hasi zen portu bat eraikitzeko egungo Aomori hiriaren kokalekua at. Esaten da, izen hau, baso berdeak (AOI-mori) gertu Aomori Herriaren ontziak portuan sartzen mugarri gisa zerbitzatzen dator. Gainera, prefektura honen izaera dela bai eder eta zoragarriak bedeinkatu. Nahiko berezia da, baina egia da, Shirakami mendiko lur birjina pagoa baso bat osatuta geratu da ia erabat bere egoera naturalean, Japoniako lehen kokalekura Gizadiaren Ondare izendatutako bihurtu zen. lur emankorrak batera, Aomori nekazaritzako eta itsasoko produktu mota ugari sortzen bertako ezaugarri aberatsa errotuta plater tradizionalak dira preciously gainditu behera belaunaldiz belaunaldi landa eskualdeetan eta arrantzaleen herrietako batean.\nArea Jomon aldi hondakinak, artean ospetsuena horiek ari Sannai Maruyama aurriak, hiriaren erdigunean, non egurrezko eraikin handi baten aztarnak izanak eta Japoniako arkeologia revolutionalized hego-mendebaldean kokatuta dago ugari ditu.\nHirian ofizialki apirilaren 1, 1898 sortua izan zen. herri eta portu zen ordea 1626 kokatu, Edo Aroa ere. Berriki, zabaldu da Namioka herrian antzinako xurgatzeko apirilaren 1, 2005 orrian.\nAomori literalki esan blue (edo berdea) basoan. Izena oro har, baso txiki bat, herri, arrantzaleek erabiltzen dituzten mugarri gisa gertu existitu aipatzeko. bestelako teoria iradokitzen izenaren zitekeen Ainu hizkuntza eratorritako.\nAomori Nebuta jaialdi ospetsu bat, urtero abuztuaren 2 batetik landuko abuztuaren 7 da. Horretaz gain, Aomori erakargarrienetako artean, hondakinak, museoak, eta mendiak. Hakkoda Mountains spa beroa trekkinga kokaleku onak dira. Aomori gainera beroa hainbat bainuetxe (onsen), hala nola Asamushi eta Sukayu gisa.\nAsupamu Munakata Shiko Memorial Museum of Art Aomori Herriaren Baso Museoa Aomori Prefectural Folk Museoa Aomori Herriaren historia eta Folk Ederren Museoa Nebuta-no-sato Museoa\nElurra eta hotza ezaugarritzeko neguan Aomori klima. Hiria eta inguruetako diren elurte, hori esan Japoniako hirien artean astunena izan ezagunak. Adibidez, hirian grabatu gehienez elurra 196 cm 1981 in estalkia. Egungo Sapporo errekorra 164 cm, 1939 grabatuta dago. bereziki heavy elurra da hiriaren inguruan talka hainbat haizeek eragindako. Hau aire igoeraren eta cool egiten, hodeia eraketa eta prezipitazioa ondorioz.\nUdan, Yamase izeneko haize freskoa maiz ekialdean, batzuetan, eguraldi oso cool eta uzta pobrea emaitzak kolpeak. Gainera, lainoen lodi ohi dira udan, eremu menditsuetan behatu. lainoa dela hau, Aomori aireportua hegaldiak bertan behera utzi behar izan ohi dira.\nBest Aomori Ferry Ticket Salneurria Bermatzeko\nBest Prezioa Bermatua - Beti eskaintzen dizugu gure txikiena eskuragarri Tsugaru Kaikyo Ferry bidaiari eta autoa ferryak txartelaren prezioa eta Aomori from. Ez daude ezkutuko extras edo sorpresa, hala nola, erregaiaren errekarguak edo erreserba tasak eta guk ere ez dugu ezer Visa Electron txartela ordaintzeko kobratu aparteko. Zure hautatutako Aomori ferry txartela, onboard ostatua eta ibilgailu mota guztiak ordaindu beharko da, eta hori benetan!\nNekez ekitaldi berean, biak barne, Aomori ferry txartela beste edozein tour operadorea gure onena prezioa beat edo itzulketa eskatzeko aukera eskaintzen dizu egingo dugu agintzen dugu liburuxka merkeagoak aurkituko dituzu. Aomori autoa eta bidaiarien ferry sarrerak mesedez klikatu hemen. Bezeroarentzako Arreta, Telesalmenta & Gurekin harremanetan jarri ferryto.com At zuzeneko Aomori ferry txartela prezioak lortzeko, erabilgarritasuna eta liburu autoa eta bidaiarien ferry Aomori sarrerak eta gure eskuragarri txartelaren prezioa txikiena ikusteko gai zara. Ferryto.com munduko lineako handiena ferry txartel banaketa-sarearen 80 Europako ferry operadore nagusien Aomori barne baino gehiago erreserbatu gaitasuna eskaintzen da, eta, Erresuma Batua, Frantzia, Espainia, Irlanda, Holanda, Ekialdeko Europa osoan 1,200 beste ferry ibilbide baino gehiago, mediterraneoa, Baltikoa eta Ipar Afrikan. Informazio gehiago lortzeko, erantzun maiz egiten diren galderak edo gurekin zuzenean harremanetan jar den klikatu hemen. Guri buruz


Hezkuntzari buruzko zalantzak argitzea | Consumer\nHezkuntzari buruzko zalantzak argitzea\nHezkuntza-administrazioek hainbat zerbitzu eskaintzen dituzte hezkuntzari buruzko kontsultak egiteko eta zalantzak argitzeko.\nNire atzerriko titulua homologatzeko baldintzak betetzen ditut? Nola kalkulatzen da beka bat lortzeko errenta maila? Zer behar dut LHtik unibertsitatera sartzeko? Non ikas dezaket Arte Ederrak? Hezkuntza-sistemaren alderdi ugariei buruzko zalantza horiek eta beste askok zuzeneko erantzuna dute hezkuntza-administrazioek, bai zentralek, bai autonomikoek, herritarren eskura jartzen dituzten berariazko zerbitzuetan. Telefonozko arreta zenbakiak, zalantza eta kexa postontzi elektronikoak edo informazio jakin bat bilatzeko datu baseak dira baliabide ohikoenak.\nEmilio, espainiar herritarra, Dublinetik itzuli berria da. Han, lau urtez ikasi ondoren, Dublin City Unibertsitateko goi-mailako titulua lortu du. Badaki zailtasunik gabe lan merkatuan sartu ahal izateko titulua homologatu behar duela. Unibertsitateko titulu ofizialen katalogoa kontsultatu behar du, baina ez daki nondik hasi. Emiliok bezala, beste herritar batzuek ere zalantzak dituzte hezkuntza-alderdiekin zerikusia duten izapideak egiteko eman beharreko urratsei buruz. Batzuetan, hezkuntza-arloez arduratzen diren administrazioen eta erakundeen web orrietako informazioak arazo horietako asko konpon ditzake. Beste kasu batzuetan, ordea, planteatzen den arazoa edo izapidea hain da espezifikoa, erantzun pertsonalizatua behar baita, norberaren inguruabarretara egokitua.\nGero eta ohikoagoa da hezkuntzari buruzko kontsultak telematikoki egitea.\nKontsulta pertsonalizatu horiek errazteko, hezkuntza-administrazio askok jartzen dituzte herritarren eskura haien zalantzei eta galderei erantzuteko zerbitzuak. Zerbitzu horiek, batzuetan, arreta telefonikoko zenbakietan zehazten dira. Zenbaki horietan, herritarrei arreta pertsonala ematen zaie, baina, gero eta maizago, Informazioaren eta Komunikazioaren Teknologiek (IKT) eskaintzen dituzten berehalakotasun- eta segurtasun-bermeei esker, kontsultak telematikoki egin daitezke.\nMinisterioaren arreta-telefonoan, atzerriko tituluak homologatu, baliozkotu edo onartzeko hitzordua eska daiteke.\nHezkuntza arloko erakunde ofizial nagusia Hezkuntza Ministerioa da. Interesatuei dei egin dakieke 902 21 85 00 telefono zenbakiaren inguruko hainbat alderdiri buruzko arazo orokorrak konpontzeko. Astelehenetik ostiralera (9:00etatik 17:30era) eta larunbatetan (9:00etatik 14:00etara), telefono honen bidez, aurrez ordua eska daiteke atzerriko tituluak homologatzeko, baliozkotzeko edo onartzeko, homologazioari buruzko dokumentazioari eta egiaztagiriei buruzko edo Espainiako hezkuntza-sistemaren maila eta erregimenari buruzko informazioa jasotzeko. Zalantzak Estatuko beka eta laguntza orokorrei buruzkoak baldin badira, 902 111 224 telefonora dei daiteke edo posta elektronikoz becas.sg@educacion.es helbidera.\nBestalde, Ministerioak kontsulta elektronikoen berariazko zerbitzu bat ere badu. Zerbitzu horretan, ebatzi nahi den gaiaren testua idatz daiteke (gehienez ere 1.500 karaktere), eta gai zehatz bat zehaztu: bekak eta laguntzak, Espainiako hezkuntza-sistema, atzerriko hezkuntza-sistema, legedia, irakasleak, unibertsitatea, ikastetxeak, etab. Ondoren, kontsultan sartu duzun helbide elektronikoan jasoko duzu erantzuna.\nUnibertsitate-ikasketak hasi behar dituzten eta izena emateko edo matrikulatzeko izapideei buruzko kontsultaren bat egin behar duten ikasleentzat, Ministerioak Espainiako unibertsitate publikoetako aurreinskripzio unibertsitarioko informazio-zerbitzuen zerrenda ematen du. Zerbitzu horiek erkidegoen arabera sailkatuta daude, eta posta helbidea, telefonoa eta posta elektronikoa jasotzen ditu. Azken horietan, ikasleek beren zalantzak argitu ditzakete. Unibertsitate eta titulazio bakoitzari buruzko informazio gehiago izateko, etorkizuneko unibertsitarioek CONSUMER eroski-ren Unibertsitate Gida kontsulta dezakete.\nHona hemen autonomia-erkidego batzuek herritarrei eskaintzen dizkieten arreta-zerbitzuak. Kasu batzuetan, hezkuntza-arloan eskumena duten erakundeen telefonoak eta helbideak aurkitzeko direktorio hutsak dira; beste batzuetan, herritarrentzako arreta-zerbitzu telefoniko edo telematikoak.\nBoloniako Planari buruzko zalantzak\n2010ean Goi-mailako Hezkuntzaren Europako Esparrua gure herrialdean ezartzeak kezka eta galdera ugari sortu ditu Espainiako ikasleentzat. Horiek ebazteko, Hezkuntza Ministerioak posta elektronikoko helbide bat jarri du ( boloniasecundaria@educacion.es), etorkizunean gune berri horretan integratuko diren Bigarren Hezkuntzako ikasleei zuzendua, egingo den erreformari buruzko informazio gehiago eskatzeko edo zalantzak azaltzeko.\nHalaber, queesbolonia.es web ofizialaren hasierako orrian, ikasleek, tituludunek edo irakasleek beren galderak telematikoki egin ditzakete, zein hizkuntzatan erantzuten duten zehaztuz.\narreta hezkuntza información-eu zalantzak zerbitzuak


< Mendekua | Kalitatea zailtasunen artean >\nMaskarada izatearen garrantzia\nEuskaldunon Egunkaria, 1995-02-15\n“Ernesto izatearen garranzia”\nIzenburua: Ernesto izatearen garrantzia. Egilea: Oscar Wilde. Euskarazko bertsioa: Patxo Telleria. Erdarazko bertsioa: Alfonso eta Jose Sastre. Taldea: Maskarad. Zuzendaritza, egokitzapena, eszenografia: Carlos Panera. Jantziak: Aitor Mazo. Argiztaketa: Jon Mesperuza. Antzesleak: Asier Hormaza, Jokin Oregi, Aitor Argote, Esther Uria, Ane Aseginolaza, Esther Uria, Eneritz Artetxe, Xegundo Oltolagirre. Non: Barakaldo antzokian. Barakaldo. Noiz: Otsailaren, 10 eta 11n.\nHamabost urte pasatu dira dagoeneko Maskarada talde sortu zenetik eta aspaldi hartatik abiatuta bi ezaugarri agertu dira nagusi Bilboko taldearen produkzio guztietan: batetik, ikuskizunen kalitatea lan aktoralaren pisuan oinarritua batik bat, eta bestetik, euren lan guztiak euskaraz, soilik aurkeztu izana. Gaur komentatzen dugun “Ernesto izatearen garrantzia” obrarekin taldeak sei antzezlari berri eta gazte hartzen ditu lan esparru berri bati ekiten dion bitartean, aurrerantzean euskarazko ekitaldiak erdaraz emandakoekin aldizkatuko dituzte-eta.\nEzer gutxi komenta daiteke Oscar Wilderen testu honetaz, edo niri behintzat ez dit gauza handirik inspiratzen, komedia satiriko burutsua dela esateaz aparte. Wilderen testu dibertigarrian zorrotz kritikatzen dira victoriar garaiko topiko eta konbentzionalismo guztiak, egileak umorearen trikimailu eta palankak maisutasunez maneiatzen ditu komedia biribila osatu arte, dena ondo baino hobeto funtzionatzeaz arduratu da taula gainean. Elementu apaingarri nagusitzat koadro erraldoi bat dugu eszenatokiko barrualdean; koadro horren barreneko dekoratua aldatzen da obraren eszena desberdinak girotzeko eta pertsonaiak bertotik sartu-irteten dira, eszenatokiko beste guztia ia hutsik dagoela, bakar —bakarrik ingeles estiloko sofa eta mahaitxo pare bat ikusten baitira. Dekoratuen sinpletasun harrigarri hau Maskaradaren hainbat aurretiko muntaiaren estiloan kokatu ahal dugu bete-betean eta erabat eraginkorra suertatzen da beti, batez ere lan aktoralaren balioa nabarmendu nahi bada.\nIldo horretan, esan beharra dago antzezle berrien hautapena eta Carlos Paneraren zuzendaritza lana bikainak izan direla. Gorputz eta aurpegien keinuak, begiradak, ahotsen modulazioa… sendoak, argiak, sekulakoak ditugu, Asier Hormazaren kasuan bereziki, Ernestoren pertsonifikazio ederra gauzatzen duena, Jokin Oregik ederki lagunduta Alfredoren rolean. Muntaia biribila dugu honako hau beraz, arrakastaren bidean garbi jarrita bestalde. Akatsen bat bilatzekotan nik bakarrik argumentuaren erraztasuna edo ganora falta leporatuko nioke, hala nola erdarazko eta euskarazko testuen arteko desoreka, azken bertsio honetan naturaltasuna lortzeko mesedegarria ez den zuzentasun gramatikal hutsa bilatu omen baita gehienbat.


GuraSOS: “Zaldibar Zubietara dator” - Usurbil - Noaua.eus\nGuraSOS: “Zaldibar Zubietara dator”\nNoaua Aldizkaria 2021-03-29 14:38\nHondamendia gertatu zen arte, industria-hondakin askoren helmuga Zaldibarko zabortegia zen. Hondakin horiek Zubietako erraustegian erre nahi dira orain. Arantxa Tapia Eusko Jaurlaritzako Ekonomiaren Garapenerako sailburuak emandako baimenaren aurka errekurtsoa jarri du GuraSOSek.\n"GHK soilik hiri-hondakinak kudeatzeko gaitutako administrazio-erakundea da eta ez du beste hondakin mota batzuk kudeatzeko eskumenik". GuraSOSen esanetan, Zubietako erraustegia ez da industria-hondakinak tratatzeko azpiegitura egokia. "Udal-hondakinak dira etxeko hondakinak eta beste iturri batzuetatik datozenak, hala nola txikizkako merkataritzatik, administraziotik, hezkuntza-sektoretik, osasun-zerbitzuetatik, ostatutik eta elikadura-zerbitzuetatik eta beren izaera eta osaeragatik etxeko hondakinen antzekoak diren beste zerbitzu eta jarduera batzuetatik datozenak".\nGuraSOSen idazkiak Europako Parlamentuaren eta Kontseiluaren 2018/851 zuzentarauari egiten dio erreferentzia. Horren arabera, "baztertuta daude ekoizpenaren, nekazaritzaren, basogintzaren, arrantzaren, eraikuntzaren eta eraispenaren hondakinak, eta hobi septikoak, estolderia-sarea eta tratamendu-plantak, eta halaber bizitza erabilgarriaren amaieran dauden ibilgailuak ere".\nZubietan industria-hondakinak erraustu ahal izateko, Ingurumen Baimen Bateratuan (IBB) egokitu nahi dute eta horretarako Eusko Jaurlaritzaren oniritzia behar da. Aldaketa hori ez da txikikeria bat GuraSOSentzat. Aurkeztu duen errekurtsoan dioenez, "aldaketa funtsezkotzat joko da aldaketak isurketak eraldatzen edo handitzen dituenean, kutsatzaile berriak kopuru esanguratsuetan sartzen direnean, edota prozesuan substantzia edo prestakin arriskutsuak sartzen direnean, edo hondakin arriskutsuen sorrera areagotzen denean".\n"Plastikoen presentzia handiagoak emisio kutsatzaileak areagotuko ditu"\nEuropako Eunomia aholkularitza-agentziak egin berri duen txosten baten arabera, errausketak eta hondakin-isurketek berotegi efektuko gasen ugalketan eta airearen kalitatean eragin zuzena dute. GuraSOSek dioenez, "txosten horren arabera, erraustegietara iristen diren hondakin-hondarretan plastikoaren proportzioa gero eta handiagoa da, eta instalazio horien karbonoaren inpaktua handitzen ari da".\nGuraSOSek aurkeztutako errekurtsoaren oinarri nagusiak:\nGHK-k industria-hondakinak kudeatzeko eskumenik ez izatea, Ingurumen Baimen Integratuaren aldaketa eta hori egiteko azalpen argudiatuen gabezia\nGuraSOSek aurkeztu duen errekurtsoan honako hau jasoa dator: "zuhurtasun-printzipioaren arabera, errekurtso honen xede den aldaketaren bidez hondakin arriskutsuak sartuko dira, eta, horregatik, egitate horrek hondakinak errausteko instalazioaren funtzionamendua aldatzea dakar, hondakin arriskutsuak erraustea baitakar berekin, eta horrek funtsezko bihurtzen du aldaketa". Ontzien errefusetatik eta hondakin-industrialetatik datozen plastikoen presentzia handiagoak emisio kutsatzaileak areagotuko dituztela ziurtzat jotzen du GuraSOSek.


AEBetako agintariek berretsi dute 'behi zoroaren' hirugarren kasua | Consumer\nAEBetako agintariek berretsi dute 'behi zoroaren' hirugarren kasua\nGaixorik zegoen animalia ez zela elikadura-katean sartu diote\nJohn Cliffordek, Nekazaritza Saileko albaitari-arduradunak, esan zuen gaixorik zegoen animalia ez zela elikadura-katean sartu, eta egiaztatu zuen kasua aurreko astean ohiko proba batzuetan detektatu zela. Cliffordek gehitu zuen orain abelburuaren jatorria aztertzen dela, iaz Alabamako granja batean zegoena.\n2004ko ekainaz geroztik, AEBetako nekazaritza-sektoreak zaintza-programa berri batean parte hartzen du, eta, horren ondorioz, nekazariek behiak ohiko azterketetara eraman behar dituzte. Programa hau abian jarri zenetik, BSE arrisku handiena duten herrietako 640.000 animalia baino gehiagoren laginak banatu dira.\nAEB behi erotu eb elikatze-kate


Euskal nortasuna eta nazio izatea ukatu nahi dutenen aurrean zutitzeko deia eginez, ikurriñaren aldeko ekintzetan parte hartzeko gonbidapena zabaldu dute udalbatzako kideek. — Berbia\nEuskal nortasuna eta nazio izatea ukatu nahi dutenen aurrean zutitzeko deia eginez, ikurriñaren aldeko ekintzetan parte hartzeko gonbidapena zabaldu dute udalbatzako kideek.\nAlkateak eta Idoiaga jeltzaleak prentsaurrekoa egin zuten atzo.\nUdalbatzak aho batez onartu zuen urriko Osoko bilkuran ikurriñaren aldeko mozioa. Idatzia, Espainiako bandera jarri beharra zioen sententzia irmoa jaso berritan Espainiako gobernutik zetorren inposizioari emandako erantzuna zen. Erantzun bateratua, udalbatza osatzen duten bi taldeek aho batez onartua.\nEta bateratua izan zen baita ere atzoko prentsa agerraldia. Bertan, azken Osoko Bilkuran onartutako testua irakurri zen eta ikurrinaren inguruan, domekarako antolatu diren ekintzen berri eman zen. Mozio idatzia, Lourdes Idoiaga jeltzaleen bozeramaleak irakurri zuen. Ondoren, alkateak, domekarako antolatu diren ekintzen berri emateaz bat balkoietan ikurrina jartzera animatu zituen herritar guztiak.\nGogoratu, udalak, 500 ikurrina ekarri dituela eta herriko okindegietan 4 euroren truke salgai jarri direla. Helburua, herria ikurrinaz jantzi eta euskal ikur honekiko gehiengoaren atxikimendu azaleraztea baita. Atzoko prentsaurrekoan irakurri zen idatzia, herriko bebarru guztietan jarri da bizilagunek ezagutu dezaten. Domekako elkarretaratze eta bestelako aldarrikapen ekintzen aurretik, bihar bertan, hitzaldia egingo da udaletxeko areto nagusian. Iñaki Egaña historialariak berba egingo du arratsaldeko 7etatik aurrera.\nUdalak, pasa den irailean jaso zuen Espainiako bandera udaletxeko fatxada nagusian eta areto nagusian jarri beharko duenaren sententzia. Euskal autonomia erkidegoko auzitegi nagusiko administrazioarekiko auzi salak hartutako erabakia gauzatzeko bi hilabeteko epea ematen zen eta epe hori betetzear dagoenean, ikurriñaren aldeko aldarria kaleratzeko ekitaldi sorta antolatu da igande eguerdirako.


PSE EUSKADI: Dokumentuak: OSOKO ZUZENKETA hau aurkezten diote legez besteko proposamenari, Emakumeenganako indarkeria sinbolikorik gabeko kirol-ekitaldiei buruz. Horretarako, indarrean dagoen Erregelamenduaz baliatu dira. [11/11/02/01/0153]\nOSOKO ZUZENKETA hau aurkezten diote legez besteko proposamenari, Emakumeenganako indarkeria sinbolikorik gabeko kirol-ekitaldiei buruz. Horretarako, indarrean dagoen Erregelamenduaz baliatu dira. [11/11/02/01/0153]\nBehean sinatzen duten legebiltzar-taldeek honako OSOKO ZUZENKETA hau aurkezten diote legez besteko proposamenari, Emakumeenganako indarkeria sinbolikorik gabeko kirol-ekitaldiei buruz. Horretarako, indarrean dagoen Erregelamenduaz baliatu dira. [11/11/02/01/0153]\nEusko Jaurlaritzako Kirol Zuzendaritzaren bitartez, harremanetan jar dadila kirol erakunde eta federazioekin eta, eta eskumena duten foru eta udal erakundeekin elkarlanean, erakundearteko mahaia sortzeko aukera azter dezala. Mahai horrek, kirol jardueren eta ekitaldien genero ikuspegi batetik desberdintasun- eta indarkeria-elementuak aztertu ondoren, balizko ekintza-neurriak modu osoan aztertuko ditu, emakumeen kontrako desberdintasun eta indarkeria sinbolikoko egoeren aurrean, kirol ekitaldi eta txapelketetan emakumeak diskriminatzen dituzten irudiak, publizitatea edo promozioak ezabatzeko ekintzekin jarraituz eta horiek mantenduz.\nLegegintza egutegian jasotako emakumeen kontrako indarkeriarekin amaitzeko legearen tramitazioan modu espezifikoan jaso daitezela emakumeen kontrako indarkeriaren amaiera laguntzeko azterketa eta neurriak.\nOhiko ekimen eta neurriak mantentzea eta horien ezarpena hobetzea, modu tranbertsal eta departamentuartekoan, departamentuarteko batzordearen bitartez, Emakunderekin eta gizarte eragile eta erakundeekin elkarlanean. Helburua da Emakumeen eta Gizonen arteko Berdintasunerako otsailaren 18ko 4/2005 Euskal Legean aurreikusitakoa erabat betetzea, modu berezian, kirol ekitaldietan indarkeria mota oro erabat ezabatze aldera, hala nola gainontzeko eremu pribatu eta publikoetan: soziala, politikoa, kulturala, hezkuntzakoa, osasunekoa, lanekoa edo komunikaziokoa.\nKirolaren eremuan emakume eta gizonen partehartzeari buruzko sentsibilizazio-kanpainak sustatzea, indar berezia jarriz emakumeen rola eta kirol-eremuko ekarpenak ikustarazteko.


Iruña Kafea eta Hemingway | Ayuntamiento de Pamplona\nIruña Kafea eta Hemingway\nGazteluko plazako Iruña kafea 1888ko uztailaren 2an fundatu zen. Iruñean argi elektrikoa izan zuen lehenengo establezimendua izan zen. Garaiko kroniken arabera “sanfermin bezperatan ireki zen, eta arkupeetaraino bete zen”.\nLiteratura unibertsalaren historiara pasatu da Iruña kafea, hura baitzuten topaleku Hemingway garai guztietako idazlerik handienen artean kokatu eta Iruña literatura unibertsalean jarri zuen ‘The Sun Also Rises’ eleberriaren protagonistek.\n“Iruñan hartu genuen kafea, zumezko besaulki erosoetan eserita, arkupeetako gerizpe freskotik plaza handia begiratzen genuen bitartean”, azaltzen du Hemingwayk ‘The Sun Also Rises’-en, non protagonistak egunero joaten baitira establezimendu historiko horretara.\nEleberri osoan zehar Iruña Kafean topatzen dira elkarrekin protagonistak behin eta berriz, kanpamendu nagusi bilakatuta. “Plazaren bestaldean, Iruña kafeko mahai eta zumezko besaulkiak, zuriz margotuta, arkupeetatik kanpo hedatzen ziren, espaloiaren bazterreraino bertaraino”.\nIruña Kafearen barruan Hemingwayren txokoa delakoa dago. Bertako barran ukondoaz bermatuz Hemingwayren eskultura bat dago, tamaina naturalekoa, bisitariari harrera egiten.\nHelbidea: Gazteluko Plaza, 44. 31001 Pamplona - Iruña\nTelefonoa: (+34) 948 222 064\nIrula Gastronomia da


1 Chroniques 28 - La Sainte Bible [Biblia Basque (EAB) 2008] - (1Chr 28)\nDavidek Israelgo buruzagi guztiak bilarazi zituen Jerusalemen: leinuburuak, erregearen zerbitzura zeuden gudari-taldeen buruzagiak, milako eta ehuneko gizon-taldeenak, erregearenak eta beronen semeenak ziren ondasun eta abere-taldeen arduradunak, jauregiko funtzionarioak, gudari adoretsuak eta balioko gizonak.\nDavid erregeak, zutiturik, esan zuen: «Entzun, ene senideok, ene herritarrok! Tenplua eraikitzeko asmoa nuen, Jaunaren itun-kutxarentzat, hau da, Jainkoaren oin-aulkiarentzat egoitza izan zedin. Dena prest nuen eraikuntzarako.\nBaina Jainkoak esan zidan: “Gizon gerraria izan zara zu eta odola isuri duzu; horregatik, ez didazu zuk eraikiko tenplua”.\n«Jaunak, Israelen Jainkoak, hala ere, ni hautatu ninduen senitarte osotik, Israelgo errege izan nendin betikotasunean; izan ere, Judaren leinua aukeratu zuen gidari izateko, eta Judaren leinuan gure aitaren senitartea, eta gure aitaren semeen artetik ni jo ninduen begiz, Israel osoaren errege izateko.\nJaunak seme asko eman dit, eta denen artetik ene seme Salomon hautatu du, Jaunaren izenean Israelgo errege izateko.\n«Eta hau esan zidan Jaunak: “Zure seme Salomonek eraikiko dit tenplua, bere atari eta guzti, nik aukeratua baita. Seme izango dut nik bera eta aita izango nau berak ni.\nBetiko sendotuko diot erregetza, baldin eta nire agindu eta erabakiak betetzeko eginahalak egiten baditu”.\n«Zu, berriz, Salomon, ene seme hori, saia zaitez zeure aitaren Jainkoa ezagutzen; zerbitzatu bera bihotz osoz eta gogo handiz. Bihotz guztiak aztertzen ditu Jaunak, eta badaki nolakoak diren giza gogoetak. Haren bila ibiltzen bazara, utziko dizu bera aurkitzen; baztertzen baduzu, ordea, betiko arbuiatuko zaitu.\nBegira, santutegi izango duen tenplua eraikitzeko aukeratu zaitu Jaunak. Izan adore eta ekin lanari!»\nDavidek bere seme Salomoni tenplua eraikitzeko planoa eman zion: ataria eta itun-kutxaren gela, biltegiak, goiko eta barneko gelak nola egin adieraziz.\nEra berean, Jaunaren etxeko atariei buruz eta hauen inguruan, tenpluko altxorrak eta gauza sakratuak gordetzeko, egin behar ziren gelei buruz berak asmo zuenaren planoa eman zion.\nApaiz- eta lebitar-sailek Jaunaren etxean bete behar zituzten zerbitzuenak eta tenpluko kulturako behar ziren gauzen zerrendak ere eman zizkion.\nOrobat, zerbitzu bakoitzerako behar ziren urrezko ontziek zenbat urre eta zilarrezkoek zenbat zilar beharko zuten zehaztu zion.\nZerbitzu bakoitzean behar ziren urrezko argimutil eta kriseilu bakoitzak zenbat urre eta zilarrezkoek zenbat zilar behar izango zuten agindu zion;\nbaita Jaunari eskainiriko ogiak ipintzeko behar ziren mahai bakoitzak zenbat urre eta zilarrezkoek zenbat zilar behar zuten ere.\nOrobat, zenbat urre garbi behar zen sardexkak, isipu-ontziak eta pitxerrak egiteko, eta zenbat urre behar zen urrezko edalontzi bakoitza eta zenbat zilar zilarrezko bakoitza egiteko.\nBaita zenbat urre garbi behar zen intsentsu-mahaia egiteko ere. Eta, azkenik, urrezko hegaldun izakien eta gurdiaren planoa eman zion; hegaldun izaki horiek Jaunaren itun-kutxa estaltzen zuten beren hego zabalduez.\n«Hau guztia —esan zuen Davidek— Jaunaren eraginez idatziriko agiri batean dago; horretan erakusten dizkit egitasmoaren xehetasun guztiak».\nGero, esan zion Davidek bere seme Salomoni: «Izan kemen eta adore! Ekin lanari beldurrik gabe. Ez kikildu, Jauna, ene Jainkoa, zeurekin izango duzu eta. Ez zaitu bakarrik utziko, tenplua eraikitzeko lan guztiak bukatu arte.\nHemen dituzu Jainkoaren etxeko zerbitzu guztiak bete behar dituzten apaiz- eta lebitar-sailak. Zeure esanetara izanen dituzu borondate handiko gizonak, edozein lanetan iaioak; buruzagiak eta herri osoa ere zeure esanetara izango dituzu».


Hodi kapilar - Wikipedia, entziklopedia askea.\nArteriak (ezkerrean, gorriz) eta zainak (eskuinean, urdinez) lotzen dituen kapilar sarea, arteriadar eta zainadarrekin.\nHodi kapilarra arteriadarren amaieran eta zainadarren hasieran izaten den odol hodi txikietako bakoitza da. Kapilarrek gorputzaren ehunetan hodi sareak osatzen dituzte. Oso txikiak dira: 8-150 mikra neurtzen dute, eta diametroa 3-25 mikra bitartekoa dute. Kapilarretara arteriadarrek eramaten dute odola eta zainadarrek garbitzen dituzte. Kapilarren hormak zelula bakarrekoak dira, eta horri esker oxigenoa, karbono dioxidoa, ura, gatza eta abar sartzen eta irteten dira kapilarretatik, eta odoletik ehunetara igarotzen dira.\nKapilarretako trukea[aldatu | aldatu iturburu kodea]\nMikroskopio elektronikoa erabiliz egindako argazki honetan pankreako hodi-kapilar bat ageri da eta, honen barnean, eritrozito bat.\nZirkulazioan dabilen isurkariaren eta likido interstizialaren arteko ur eta gai solutuen trukea mintz kapilarraren alde baterako zein besterako difusioz gertatzen da. Izan ere, kapilarren paretak trukea bideratzeko bezain meheak dira. Difusioaren intentsitatea berdintsua da mintzaren alde bietan, eta horrela, bi espazioetako isurkari bolumenak aldagabe irauten du.\nElkarren kontrako bi indar dira fluido horien mugimenduen eragile. Indar horietako bat kapilar barneko odolaren presioaren, hau da, odolak berak bihotzaren taupaden ondorioz kapilarren paretetan eragiten duen presioaren eta likido interstizialaren presioaren arteko diferentzia da. Presioen arteko diferentzia dela eta, odol-plasmaren parte bat kapilarretik ateratzen da, kapilarraren arteria aldeko muturrean batez ere. Beste indarra plasman pilaturiko proteinen presioaren eta likido interstizialak egiten duen presioaren arteko diferentzia da, hau da, presio onkotiko edo koloidosmotikoaren diferentzia. Plasmak proteina gehiago du likido interstizialak baino –presio onkotiko handiagoa du– eta, desberdintasun horren ondorioz, likido betegarri honen parte bat kapilarraren barnealderantz mugitzen da. Indar hau handiagoa da kapilarraren zain aldean, askoz ere presio hidrostatiko apalagoa baitu alde horretan.\nPresio onkotikoak garrantzi handia du, presio horrek eragozten baitu zirkulazio-aparatutik espazio interstizialera isurkaria etengabe jariatzea. Egoera normalean, oreka dago kapilarretatik likidoa ateratzeko presioa egiten duten indarren eta likido hori barnerantz erakartzeko presioa egiten dutenen artean. Kapilarren lege deritzo oreka horri.\nKapilarretako trukean, garrantzi handiko zeregina du sistema linfatikoak. Izan ere, likido interstizial gehiegi dagoenean, sistema linfatikoak zirkulazio sistemara itzularazten du soberan den likidoa, eta baita kapilarretatik ihes egindako proteinak ere (gutxi izaten dira). Sistema linfatikorik ezean, gero eta isurkari gehiago pilatuko litzateke ehunetan, eta horrek ehunak haztea eta –azkenik– haustea ekarriko luke, kapilarrak ez baitira gai, beren kabuz, likido interstizial guztia zirkulaziora itzularazteko.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2013/08/01 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nBNF: 119648217 (data)\nOrriaren azken aldaketa: 7 iraila 2020, 17:31.


Bisita eta tailerra San Martinen kontsumo arduratsua sustatzeko - Consumo responsable - Zentzuz\nZentzuzek Gasteizko herritarrak kontsumo arduratsuak eta bidezko merkataritzak eragiten dituzten inpaktu positiboen inguruan sentsibilizatu nahi ditu. Horregatik datozen asteotan San Martin auzoan antolatuko ditugun bi jardueretan parte hartzera gonbidatzen zaituztegu.\nAbenduaren 2an, osteguna, 17:00etatik 18:00etara bisita gidatu bat izango dugu San Martin auzoan zehar, Antso Jakituna kaleko pergolatik hasita. Bisita horretan, hurbileko merkataritzaren, elkartasunaren edota ingurumenarekiko errespetuaren aldeko apustua egiten duten San Martin auzoko eta inguruetako hiru establezimendu ezagutuko ditugu. Aukera ezinhobea establezimendu horiekin harreman zuzena izateko eta gure tokiko ekonomian bidezko merkataritzak eta kontsumo arduratsuak duten garrantziaz hausnartzeko. Gainera, parte-hartzaileen artean erosketa-txartelak zozketatuko ditugu!\nBisita honetan interesa duen talde bat ezagutzen baduzu baina data edo ordutegia egokitzen ez bazaizu, jar zaitez gurekin harremanetan eta beste bisita bat adostuko dugu zuen taldearekin.\nHorrez gain, abenduaren 10ean, ostirala, 18:00etatik 20:30era sukaldaritza ekojusto lantegi bat antolatuko dugu Mamian eta Marta Francisco sukaldariaren eskutik. Gure elikaduraren bitartez gure osasuna ez ezik, gure planeta eta nekazarien bizitzak ere zaindu ditzakegula ikusiko dugu.\nEstablezimendu guzti hauek, gainera, MapaZentzuzen jasota daude. Tresna honek kontsumo arduratsuarekin konprometituta dauden saltoki txikiak, zerbitzu-enpresak, merkatuak edo elkarteak biltzen ditu, mapa honen kontsumo arduratsuaren irizpideetako bat betetzen dutenak.\nInformazio gehiago jasotzeko eta jarduertan izena emateko, zentzuz@consumoresponsable.info helbidera idatzi edo 945 288 031 telefonora deitu dezakezu.


Irekia Eusko Jaurlaritza - Gobierno Vasco :: Eusko Jaurlaritzak, udalerritik igarotzean HTS-ak izango duen trazaturako alternatiba aurkeztu dio Barakaldoko Udalari\nEusko Jaurlaritzak, udalerritik igarotzean…\n\nEusko Jaurlaritzak, udalerritik igarotzean HTS-ak izango duen trazaturako alternatiba aurkeztu dio Barakaldoko Udalari Iturria: Irekia\n\n\n\n\n\n\n\nOrtuella eta Bilbao artean 12 kilometro luzera duen Hegoaldeko Trenbide Saihesbideak Regato auzoa lur azpitik igarotzea planteatzen du\nEusko Jaurlaritzak Sustapen Ministerioari bideratu dio soluzio hori, eta hura izango da proposamenaren egokitasunari buruzko erabakia hartuko duena\n2017ko uztailean, Eusko Jaurlaritzak eta Sustapen Ministerioak, EAEko administrazioari Hegoaldeko Trenbide Saihesbidearen lanak egiteko eta egin beharreko azterlanen idazketarako agindua ematea baimentzen duen Hitzarmena sinatu zuten\nAntonio Aiz Eusko Jaurlaritzako Azpiegitura eta Garraio sailburuordeak, udalerri horretatik igarotzean Hegoaldeko Trenbide Saihesbideak izango lukeen trazatu alternatiba aurkeztu du gaur goizean Amaia del Campo Barakaldoko alkatearrekin batera. Egindako azterlanak kontuan izanda, Regatotik igarotzean lur azpitik joango litzateke.\nAizek azaldu duenez, “trazatuak zailtasun bat du, tunel barruan puntu baxu bat duela, eta 250 metro baino gehiagoko sakonerako hondeaketa lana eskatzen du”. Halaber, gogorarazi duenez, lana egingo duena Eusko Jaurlaritza izan dadin Sustapen Ministerioarekin sinatu den hitzarmena hor dagoen arren, azken erabakia Gobernu zentralari dagokio, bera izango baita azpiegituraren titularra.\nAmaia del Campo Barakaldoko alkateak, gaurko eguna “Barakaldorako oso egun garrantzitsua dela” aitortu du. Gogorarazi duenez, Sustapen Ministerioak 2015ean HTS-aren lehenengo trazatu proposamena jakinarazi zuenetik, “ardura handia sortu da Barakaldoko gizartean, proposatutako trazatuak modu larrian erasotzen zuelako Barakaldoko biztanleek gehien maite duten inguru eta lekuetako bat: Regatoko harana, Barakaldoren birika berdea”.\nAlkateak azpimarratu duenez “une hartan iragarri nuen Udalak zenbait alegazio aurkeztuko zituela, Barakaldotik igarotzean proiektua lur azpitik sartzea defendatuz, horrela ingurumen eta ikusmen eragina murrizteko, eta gaur eskerrak eman gura dizkiet, denen aurrean, Eusko Jaurlaritzari eta bere Saileko teknikariei, Barakaldoko Udalak proiektua lur azpian sartzeari buruz egin dituen eskariei erantzuteko egin duten esfortzuarengatik”.\n“Sustapen Ministerioko arduradun berriek proposamena onartzen badute, Regatoko Haranetik igarotzean proiektua lur azpitik joango dela” adierazi du Del Campok.\nInformazio azterlan berriaren idazketa\nGaur egun, Eusko Jaurlaritzaren esku dagoen Euskal Trenbide Sarea erakunde publikoa informazio azterlan berri baten idazketan ari da lanean. Azken finean, 2015ean INECOk Sustapen Ministerioarentzat egin zuen aurretiazko informazio azterlanaren Olabeaga soluzioa, txostenak jaso zuen jende aurreko informazio izapidean jasotakoen artean egokitzat hartu ziren alegazioetara egokitzea izango da.\nAlegazio horiek, beste batzuen artean, ukitutako udalek, Eusko Jaurlaritzak berak eta gizarte arloko zenbait erakundek aurkeztu zituzten. Izan ere, aurkeztutako lur azpiko aukerak, Barakaldoko Udalak, udalerri horretako gizartearen eskaria ikusita, erakutsi duen sentsibilitateari erantzuten dio.\nMerkantzientzako igarobide berria\nTrazatuak, dagoeneko eginda dagoen Seranteseko tunela Olabeagan dagoen lur azpiko trenbidearekin lotu beharko du, bere luzeraren parte handi batean mea tunelean joango den trazatuaren bitartez, Ezkerraldeko udalerrietako (Ortuella, Trapaga eta Barakaldo) biztanleria biltzen den guneak inguratuz.\nAlternatiba guztien artetik luzeena eta tunel luzeagoa eskatzen duena da, merkantzien igarobide berria, Ezkerraldeko udalerrietatik igarotzean gaur egun merkantzien trafikoarekin batera jarduten duten aldirietako igarobideetatik erabat bereiztea proposatzen baitu.\nHorrela saihestu gura da Bilboko Portutik abiatzen diren edo bertara doazen zirkulazioak Ortuella eta Barakaldo artean dagoen trenbide azpiegituratik igarotzea. Horrek, alde batetik, aldirietako C1 eta C2 lineen ustiapena nabarmen hobetzeko eta, bestetik, merkantzien trafikoak udalerri horietako biztanleei eragiten dizkien eragozpenak asko murrizteko aukera emango du.\nAurretiazko azterlanean proposatutako soluzioak, Seranteseko tunela La Casillako bypass-arekin ia 12 kilometroko trenbide saihesbide berri baten bitartez lotzea proposatzen du.\nSaihesbidearen trazatua Ortuellan hasiko da, Serantes mendiaren azpian eraikitako tunelari jarraipena emanez. Tunel hori erabat amaituta dago jadanik, eta Bilboko Portuko instalazioak Ortuellarekin lotzen ditu, oraindik zerbitzua ematen hasi ez den arren. Tunelaren Hegoaldeko ahoa Ortuellako hirigunean azaleratzen da, GE Renewable-ren instalazioen Ekialdean.\nOrain proiektatu den Hegoaldeko Trenbide Saihesbideak jarraipena emango lioke egindako azpiegiturari, dagoen tunel faltsua luzatuz, gaur egun dagoen trenbide igarobidearen mendebaldetik joango litzatekeen lur azpiko trazatua sortuz.\nTunel faltsua 700 metro ingurutan luzatuko litzateke, Ortuellako Geltokiaren inguruetaraino. Bertan, mea tunelean eginda dagoen trazatuari emango lioke bidea. Mota horretakoa da saihesbidearen ibilbideak duen tipologia gehiena.\nHorrela, lehenengo mea tunel hori Ortuellatik Castaños haranera luzatuko da, ia 7,5 kilometrotan, hau da HTS-VSFaren erdia baino gehiago. Trenbide bikoitzeko tunela izango litzateke, elkarren artean kilometro inguruko tartea izango luketen azalerarako larrialdietako irteerekin. Tunela Castañoseko haranean etengo da, bertako harkaitzaren ondorioz, 100 metro inguruko tunel faltsu tartea eraiki behar baita ibar horretako gurutzaketan.\nTrazatuak, 1,5 kilometroko bigarren mea tunel batekin jarraitzen du, Castañoseko haranetik Kadaguako haraneraino. Tartean azalerarako larrialdietako irteera bat izango du. Tunela, ia 100 metroko tunel faltsu tarte txiki batekin amaituko da, eta horren ondoren, saihesbide berrirako diseinatu den trazatuaren aire zabaleko tarteari emango dio bidea. Tarte hori, HTS-VSFari Kadaguako harana zeharkatzeko aukera ematen dion bide-zubia da, ibar horretan dagoen ubidearen eta azpiegituren gainetik igaroz.\nBailara horren ekialdean dagoeneko, trazatua lur azpitik joango da berriro ere, BI-636 errepidearen, A-8 autopistaren, San Mameseko sarbideen eta N-634 errepidearen azpitik igaroz Olabeagaraino luzatzen den hirugarren eta azken mea tunelari bidea emanez. Tunela azken errepide hori gainditu ondoren amaituko da, eta trazatua trenbideko kaxoi berri batetik joango da. Kaxoi horrek zuzeneko lotura izango luke HTS-VSFa hartzeko prestatuta egongo litzatekeen Olabeagako lur azpiko gunearekin.\nintervencion_aiz_variante_f... behera kargatu (20 MB)\nAmaia del Campo, Barrakaldoko alkatea


Narrasti urpekariak - Zientzia Kaiera\nUretako ugaztunez lehenago aritu gara, eta animalia horiek urpean egoteko erabiltzen dituzten mekanismoak zeintzuk diren azaldu dugu. Airean egiten dute arnasa ugaztun horiek, eta urpean daudenean odolean eta muskuluetako mioglobinan gordetzen dute oxigenoa. Horiexek dira erabiltzen dituzten oxigeno-biltegiak, odol-bolumen handia eta mioglobina-kontzentrazio altuak baitituzte.\nUgaztunez gain, badira bizimodu urtarra duten jatorri lehortarreko narrastiak ere. Horien artean, gainera, arnasteko bi modu daude, batzuek airean eta beste batzuek uretan egiten baitute arnas. Krokodiloek, zenbait dortokak eta itsas sugeek, esaterako, airea arnasten dute, eta hala ere urperatze luzeak egin ditzakete. Acrochordus, Cerberus, Farancia eta Nerodia generoetako sugeek 25-35 minutuko urperatze-aldiak egin ditzakete; itsas dortoka berdeak, bestalde, 50 minutu egon daitezke uraren azpian; eta ordu bat baino gehiago urpera daitezke itsas sugeak.\nIrudia: Narrasti zaharrenetakoen artean daude dortokak. 300 espezie inguru bizi dira egun baina batzuk galtzeko arrisku larrian daude.\nDesberdinak dira animalia horiek eta itsas ugaztunek urpean egoteko erabiltzen dituzten mekanismoak. Itsas sugeak, esaterako, gorputzaren luzera ia osoan zehar duten birika luzean gordetako oxigenoari esker egon daitezke urperatuta hain denbora luzez. Horrez gain, narrasti gehienek metabolismo-tasa jaitsi egiten dute urperatzen direnean eta, gainera, espezie batzuek metabolismo-bide anaerobioak erabiltzeko ahalmena dute.\nLehen esan bezala, narrasti gutxi batzuek uretan bertan egiten dute gas-trukea. Zenbait sugek eta dortokak jokatzen dute horrela; sugeek larruazaletik hartzen dute arnasa eta dortokek aho- eta faringe-barrunbetik. Kasu bietan gas-trukerako duten azalera oso handia ez den arren, badirudi nahikoa dela. Kontuan hartu behar da poikilotermoak direla eta, beraz, haien oxigeno- beharrak ez direla handiegiak.\nArgitalpen-data: 2017/03/09 · Atala: Animalien aferak, Dibulgazioa\nJuan Ignacio Pérez eta Miren Bego Urrutia Oxigenoa Urpekarien oxigenoa atalean azaldu dugun bezala, itsas ugaztunek badituzte urperatzea ahalbidetzen duten […]


ERREGE MAGOAK | elinberri\n2019. ekainak 21 Albisteak, Xanti Begiristain Madotz\nIlbeltzaren bosta zen Manexen baserrian. Ordurako iraganak ziren Gabon gaua, Eguberri eguna, Urtezahar gaua eta baita Urteberri eguna ere. Eguberriak eta, beraiekin batera, opor egunak ere bukatzen ari ziren. Oporraldia bere amaierara iristen ari zen. Egun gutxi barru, berriz ere eskolara itzuli beharko zuen Manexek, gainerako haur guztiek bezalaxe. Ikuspegi hura ez zen oso pozgarria, baina, bueno, oraindik egun garrantzitsu eta handi bat zuen aurretik, alegia, Errege eguna, jostailu eta oparien egun bikaina. Gainera, kanpoan elurra zegoen eta hura oso gustukoa zeukan.\nHamabost egun eskas lehenago, Manex bere familiakoekin, hantxe ibili zen oso liluraturik, goroldio bila, baserritik bi bat kilometrora joanda. Beste egun batean, gorosti eder bat aurkitu nahian, basoan aritu zen, etxera eraman eta han eguberrietako apaindurak jartzeko. Gaur egun debekatuta dago espezie horretako zuhaixkak moztea baimenik gabe, baina garai hartan ez, eta jende askok huraxe bera egiten zuen, ederrenak moztu eta etxera. Jendea geroago hasiko zen pinuak jartzen eginkizun horretarako.\nEsan bezala, ordurako, Eguberrien hasierarako, alegia, etxeko sarrera handian, jaiotza jarrita zuten, portalea zortzi egurrez egina eta goroldio orlegi ederrez estalia. Hantxe ziren Jesus haurtxoa, Maria, Jose, behia eta astoa, eta, kanpoan, gainerako irudi eta pertsonaia guztiak: artzainak, ardiak, arkumeak, oiloak, oilarra, Errege magoak, izarra, mendiak eta abar.\nGorostia ere oso ongi apainduta jarri zuten, kolore askotako argiekin, bolekin eta bat eta beste.\nBaina, esan bezala, zoritxarrez, dagoeneko ospakizun handiko egunak eta oturuntza gehienak joanak ziren, hau da, igarota zeuden. Hala eta guztiz ere, zorionez, oraindik azken gau magikoa eta egun desiragarria gelditzen ziren, haur gehienentzat.\nEsan bezala, ordurako ilbeltzaren bostean zeuden. Ilunduta zegoen. Jakina da Eguberrietan oso goiz gautzen duela. Bueno, ba, gauzak horrela, afaldu baino lehen, baserri inguruan, herriko mutil gazteen zintzarri hotsak entzun ziren pasatzen. Zein ote zen haien esanahia, auskalo. Erregeen etorrera? Baliteke. Segur aski, bai, baina, zehazkiago zer adierazi nahi zuten, gaur egun ez zaigu erraz gertatzen jakitea.\nDena dela, Manex zintzarrien hotsarekin baino askoz ere arduratuagoa zegoen Errege magoen etortzearekin berberarekin. Kezkatuta zegoela ere esan liteke, izan ere, kontu horren inguruan, ongi ulertzen ez zituen gauza asko ikusten eta sumatzen zituen, esate baterako, ezin zuen inola ere ulertu nola hiru Errege berberak egon ahal ziren hainbat hiriburu, hiri eta herritan aldi berean, nola banatu ahal zituzten beraiek bakarrik jostailu guztiak, gau bakar batean, ez etxe guztietan bakarrik, baizik eta eta baita baserri guztietan ere. Bere buruan ez zen sartzen holako konturik, nahiz eta irratiak eta telebistak hura esan; misterio handiegia zen berarentzat. Ezin zuen ulertu modu arrazionalean.\nBeste alde batetik ere, harrigarria gertatzen zitzaion entzutea Errege magoak Ekialde Urrunetik etortzen zirela, baina beraien baserrira, ordea, hego-mendebaldean zegoen balkoitik sartzen omen ziren, hain zuzen ere; bitxikeria galanta! Baina, istorio denetan, gehien harritzen zuena zera zen, elurra zegoen urteetan kalea ikustea, hau da, baserri inguruko kanpoalde guztian ez topatzea gameluen hanka arrastorik. Etxeko ate eta leiho guztietan barna kanpora begiratu eta, hala ere, ez zuen gameluen aztarna txikienik ere ikusten; ezin zuen konprenitu. Nola joanen ote ziren, ba, hegan, ala? Manexek bueltak eta bueltak ematen zizkien gai hauei bere buru txikian, baina inola ere ez zen iristen beren logika ulertzera.\nBeste alde batetik ere, Errege eguna igaro eta haurrak berriro herriko eskolan elkartu eta norbera bere opariak kontatzen hasten zirenean, Manex ohartzen zen aberatsen etxeetan opari gehiago eta garestiagoak uzten zituztela, behartsuen etxeetan baino, eta egikari hura ongi ez ulertzeaz gain, gaizki ere irizten zion egintza hari. Ez zitzaion bidezkoa iruditzen.\nGauzak hala, eta antzeko gertakariak urtero-urtero ikusita, azken Eguberri haietan probatxo bat egitea erabaki zuen gure mutikoak. Alegia, gurasoek esaten zioten hiru Erregeak, hau da, Meltxor, Gaspar eta Baltasar, etxeko balkoian barna sartzen zirela areto nagusira: jangelara. Orduan, urte hartako ilbeltzaren bostean egin zuena zera izan zen, ilundu ondoren, inor konturatu gabe, isilean eta arreta handiz, balkoian josteko hari bat jarri zuen alde batetik besteraino, Errege magoak handik barna pasatzerakoan, puska zezaten.\nHorrela, bada, afaldu ondoren eta Errege magoei jangelan jarri beharreko gauza guztiak jarri eta gero, konparazio batera, galleta batzuk jateko, botila bat pattar, edontziak erdi beteta, zapatak garbi-garbiak, aulkiak esertzeko, balkoiko atea pixka bat irekita eta abar, Manex segituan joan zen ohatzera, gaua ahalik azkarrena igaro zedin. Baina, ilbeltzaren bosteko gauak gure mutikoarentzat beti eternalak izaten ziren, arrunt luzeak, bukaezinak batez ere lokartzen zen arte. Hantxe ibiltzen zen, lehenik alde batera biratu eta gero bestera, lo hartu nahian, baina zenbat eta lehenago loak hartzea nahi izan, orduan eta gehiago kostatzen zitzaion. Ondoren gora begira jarriko zen ohatzean, baina horrela ere loa ezin bildu. Azkenik, noizbait lortzen zuen lokartzea, baina, agian, handik bizpahiru ordutara berriz ere esnatu eta konturatzen zen gaua oraindik bukatu gabe zegoela, eta, orduan, berriro ere sufritu egin behar. Gaua amaiezina gertatzen zitzaion; eramangaitza.\nBaina, bueno, gauak ere azkenean noizbait bukatu behar eta hura ere halaxe amaitu zen, eta Manex esnatu bezain laster, urduri eta ilusioz beterik, brinko batez jaiki eta arrapalada batean joan zen zapatak zeuden lekuraino; jangelara. Eskatutako jostailu guztiak –bizpahiru– hantxe topatu eta segituan hasi zen etxekoei irrikaz erakusten eta beraiekin jostatzen, pixa egiteko eta aurpegia garbitzeko ere batere denborarik hartu gabe.\nLehendabiziko eromen momentu haiek igarotakoan, Manexek tarte txiki bat hartu zuen jangelako mahaira begiratzeko eta berehalaxe ikusi zuen, beti bezala, goiz hartan ere, hiru edalontziak hutsik zeudela eta jarritako galleta gehienak ere janda. Une batez zera pentsatu zuen: “a zer-nolako betekada hartuko zuten Errege magoek gau honetan, gainerako etxe guztietan ere, hemen bezainbeste jan eta edan baldin badute!”. Jarraian, disimuluz eta bestela bezala, balkoira hurbildu zen, kanpoko aldean, bezperan, berak alderik alde jarritako josteko haria, ikustera hautsita zegoen ala ez. Ooooo! Hura desilusioa! Haria hantxe zegoen oso-osorik, batere hautsi gabe. Balkoi azpiko elurra ere ukitu gabe zegoen, inolako aztarna eta arrastorik gabe, eta berdin-berdin baserriko inguru osoan. Hura etsipena! Huraxe zen eztabaida eroa Manexek bere buru barruan zeukana! Ez zekien zer pentsatu, baina bere burua, jakina, oso nahasita sumatzen zuen. Horrek guztiak bere zalantzak eta harridura areagotu baino ez zituen egin.\nDena den, handik bi egunetara berriz ere eskolara joaten hasi behar eta mutikoak ez zuen denbora alferrik emateko; dena ongi aprobetxatu beharra zegoen. Horregatik etxeko hainbat lekutan jarraitu zuen jostaketan jasotako jostailu berriekin, jangelan, sarrerako gela zabalean, sukaldean, ukuiluan eta abarretan. Hala eta guztiz ere, geroago amarekin logelan topo egin eta honako hauxe galdetu zion:\n–Aizu, ama! Opariak benetan Errege magoek ekartzen al dituzte?\n–Bai, noski! Zer, ba?\n–Ez dakit, baina gauza arraro asko ikusten ditut.\n–Ba, konparaziora, esaten duzue Errege magoak gameluetan etortzen direla, baina gure etxe inguruko elurra ez dago batere zanpatuta; gameluen hanka arrastorik ere ez dago inon. Nola liteke hori, ama? –semeak, harriturik.\n–A, bueno, hori Erregeak magoak direlako duk, Manex; horregatik ez duk harritu behar –bota zion amak.\n–Ez dakit, ez dakit, ba, ama! –esan zion mutikoak, inolako konbentzimendurik gabe–. Eta gau bakar batean nola banatu ahal dituzte haur denen opariak leku guztietan, baserrietan, herrietan, hirietan eta hiriburuetan?\n–Esan diat, ba, lehen ere, Errege magoek magia egiten dutela, maitea!\n–Bai, baina magia egin ahal baldin badute, orduan zergatik uzten dizkiete haur batzuei opari gehiago eta hobeak beste batzuei baino?; hori ez da bidezkoa, ama! –galdetu zion zorrozki semeak amari.\n–Ai, bihotza!, galdera asko egiten dituk. Handiagoa haizenean, orduan ulertuko dituk hobeki gauza horiek guztiak –erantzun zion amak estu eta larri, ataka zail hartatik nola edo hala ateratzearren.\nManexek josteko hariaren pasadizoa ez zion aipatu amari, zer gerta ere, –ez zen asusartu– eta, ondorioz, hasieran bezain zalantzakor eta susmoti gelditu zen, baina ez zuen hitz gehiagorik esan. Berdintsu geratu behar.\nGauzak hala, bi egun haiek igaro eta eskolara joaten hasi zen gure mutikoa. Normala den bezala, haur bakoitzak jasotako opari eta jostailuen berri eman zien inguruko lagunei. Orduantxe ere, Manex ohartu zen alde nabarmenak zeudela batzuetatik beste batzuetara: neska-mutiko behartsuenek opari gutxiago eta kaxkarragoak jaso zituzten aberatsenek baino. Zergatik ote? Hura ere handixeagoa zenean jakin beharko zuen, noski.\nHandik astebetera, neguko egun eguzkitsu batean, eskolatik jostaldira atera zirenean, Manex Joxerekin topatu eta hauxe galdetu zion azken honek:\n–Manex!, etorri nahi al duk nirekin etxera, gaztainak jatera? –izan ere, Joxeren etxean bezperan gaztaina erreak jan ondoren sobratzen baldin baziren, honen amak oparitu egiten zizkien jostaldian joaten ziren haurrei.\n–Bai, bai! Gustura asko, gainera! Ze ongi! Eskerrik asko, Joxe!\nEtxerako bidean, Manexek aprobetxatu nahi izan zuen Joxeri galdetzeko ea zer ekarri zioten Errege magoek, eta egin ere, halaxe egin zuen.\n–Aizak, Joxe! Eta hiri ze ekarri diate, ba, Erregeek aurten? –Joxe Manex baino zaharxeagoa zen; eskolako azken ikasmailan ari zen.\n–Erregeek niri? Niri Erregeek ez zidatek deus ere ekartzen! Niri gurasoek ekartzen zidatek.\n–Bueno, hori bazekiat! Niri ere gurasoek gauza asko ekartzen zizkidatek, baina nik Errege magoen egunean esan nahi diat, ilbeltzaren seian; ze ekarri ziaten hiri?\n–A!, baina oraindik ez dakik, ala? –Joxek, harrituta.\n–Ze jakin behar nian, ba? –Manexek, jakin-minez.\n–Ba, Errege magoak gurasoak direla, motel! Gurasoek gu engainatu eta beraiek egiten zizkigutek opariak, Erregeak direlakoan.\n–Seguru al hago, Joxe?\n–Bai, zeharo seguru!\nEskolako zereginak bukatu ondoren, Manex baserrira itzuli bezain azkar, amarengana hurbildu eta, urduri, ziplo bota zion:\n–Ama, eskolako Joxek esan dit Errege magoak zuek zaretela; hala al da? –galdetu zion semeak amari, beldurrak airean.\n–Bai, halaxe duk, bai. –Azaldu zion amak, poliki–. Azkenean jakin duk egia, e? Lehenago edo geroago gertatu behar zian; aukeran, agian, goizegi jakin duk, baina ze eginen diogu, ba? Esan nian handitzen hintzenean jakinen huela, eta, begira, azkenean jakin duk, ba, egia osoa, gizajo horrek!\n–Ooooo! Hau pena! Eeeez! –oihu egin zuen mutikoak atsekabetuta eta nahigabeturik, lurra ostikoz joaz.\nOrduan konturatu zen bere susmoek bazutela oinarri sendoa, benetan; ez zebilen hain gaizki. Une hartantxe ulertu zituen zeuzkan zalantza eta kontraesan guztiak. Halaber ohartu zen inozentzia puskatxo bat behin betiko galdu zuela. Handik aurrera ez zen horren haurtxoa izanen, onerako eta txarrerako, eta, horrek beldur eta ziurgabetasun pixka bat sorrarazten zizkion bere baitan. Hala ere, gorabehera haietatik guztietatik pozbide txiki bat behintzat atera zuen Manexek bere onerako, alegia, jakin eta ulertu zuen haur behartsuenak ez zirela gelditzen opari gutxiagorekin eta kaxkarragoekin Errege magoen erruagatik, baizik eta haien gurasoek ez zeukatelako diru gehiagorik, erosketak egiteko.


CIDETEC ek -SMT32- Gainazalen Eraldaketa Teknologien inguruko Nazioarteko Biltzarraren 32. edizioa bere gain hartuko du, Donostian ,2018 ko ekainaren 27 tik 29 ra bitartean. | Cidetec\nCIDETEC ek, STM (Surface Modification Technologies) biltzarraren 2018 urteari dagokion edizioa antolatuko du Donostiako Parke Teknologikoko instalazioetan, bertan Gainazalen Ingeniaritzaren alorreko nazioarteko eragile eta erreferente nagusiak bilduko dira, ekitaldiaren egitarauaren barruan EAST FORUM 2018 bilkura ospatuko da.\nSurface Modification Technologies nazioarteko biltzarra , gainazalen ingeniaritzaren sustapen eta ikerketaren hedapenean dihardu eta jakintzagai honekin lotutako esparru guztietako zientifiko eta ingeniarien arteko lankidetza lerroak ezarri nahi ditu. Bertan, gainazalen eraldaketarekin zerikusia duten esparru ezberdin guztiak jorratzen dira, metodologiatik hasi eta gainazalen karakterizazio eta euren aplikazioetaraino.\nBestalde, European Academy of Surface Technology (EAST), irabazi nahirik gabeko nazioarteko erakundearen helburu orokorra, Europa mailan zientzia, ikerketa eta gainazalen teknologia eremuaren nahiz honekin erlazionatutako sailen inguruko formakuntza sustatzea da. EAST ek antolatzen duen (EAST FORUM) urteroko bilkuran, azken aurrerapen, egitasmo eta berri aipagarrienak partekatzen dira.\nEkitaldi honen inguruko informazio zehatza CIDETEC en website ko Surface Engineering atalen aurkituko duzue aurki.


Legate zirkularra Lekarozetik 2019-02-17 | Ruta Lecároz, Navarra (España)- GPS track\nLegate zirkularra Lekarozetik 2019-02-17\nBisitak 337, kokapena 14\nAmaiur Mendi Taldearekin buruturiko txango zirkular ederra benetan igandean burututakoa. Eguna zoragarria, beroa nahiz eta tontorretan haizetsu izan. Hamabi kilometro inguru eta 700 metroko desnibelekoa.\nOndare naturala eta historikoak izan dira ibilbidearen elementu nabarmenenak. Igoera bide zahar landu batetati, Beltzurri errekaren trokaren magaletatik. Zenbait borda, soro eta zuhaitz ederrak ikusteko beta eskaini diguna.\nBi trikuharri eta zutarri edo menhir bat ere bisitatu egin ditugu.\nLekarozeko herrian ibilbidearen hasiera finkatua genuen. Plazan kotxeak utzi eta ibiltzen hasi gara. Aurrenik elizara gerturatuz, bere ezkerretik abiatzen den pistatik herritik irteteko.\nPista honek zenbait baserri eta borda bisitatzeko balio izan zaigu ere.\nBaserri honetara iristean portlandezko pista utziko dugu.\nBaserriaren aldamenean langa bat dago.\nHau gainditu eta segituan eskuineko bide zaharra hartuko dugu. Harlauxaz osaturiko bide zahar polita honetatik Beltzuri errekaren trokara gerturatuko garelarik.\nBide zaharra ezkerretik jarraitu beharko dugu, metro gutxi batzuk geroago topatuko dugun bidegurutzean. Kontuz taldeko batzuk eskuinetik konturatu gabe joan dira eta.\nBeltzuri erreka garaitzen joango gara emeki emeki. Paisai ederrataz goxatzeko beta izango dugu etengabe, bidea bera eta zuhaitzak eta ur-jauzi txikiak ere nonahi izango ditugularik.\nAzkenean Beltzuri errekaren ertzera berera iritsiko gara eta bertan portlandezko pista batetara atera ere. Gure ibilbidea eskuinetik gora, pista honetatik ibili beharko dugu, mendi lepo batetaraino.\nMendatean taldea elkartu eta atsedenalditxo baten ostean ezkerreko pistatik jarraituko dugu.\nBidegurutzea 11 zuzen\nPista nagusitik zuzen jaisten jarraitu.\nPistaren erdian metalezko atea eta lurrean abeak izango ditugu. Azken hauek aziendaren pasabide saiezteko asmoz.\nBorda zahar baten aurriak ikusgai izango ditugu mendi lepotik gertu.\nBidea borda honen aldamenetik igarotzen da.\nBorda zaharra bidearen aldamenean, gure ezkerretara garaituko dugu.\nTontorretik gertu eta gurutze bidearen amaiera bezala Oroigarri handia dago bertan. Aldamenean antena bat dago ere.\nAtaka igaro eta eskuinetik portlandezko pista utzi.\nKontuz hemen, pista zabalagoa eskuinetik bai doa baina bide zaharra ezkerretik da.\nBerriz ere portlandezko pistara irten Beltzuri errekaren parean. Eskuinetik gora segi.\nMendatera iritsi eta pista nagusia utzi ezkerreko pistara pasatuz. Bertatik Munoko Kaskora igotzerik dago.\nTentuz ibili bidegurutze honetan. Pista nagusia zuzen jarraitzen bai du baina harrizko bide zaharra aldiz magaletik, ezkerretik abiatzen da.\nBidegurutze honetan zuzen jarraitu, basora baina beheruntz.\nBerriz ere kontuz bidegurutzean. Pista nagusia zuzenean igotzen jarraitzen du baina gure ibilbideak ezkerreko bidetik segitu beharra dugu.\nBidegurutzea 09 Eskuin\nMendi lepora iritsi eta eskuinetik Legateren magaletara bideratu beharko dugu.\nBidegurutzea 10 Ezker\nZuhaitz batzuk topatuko ditugun puntuan, pista nagusia utzi eta ezkerretik jaisten jarraitu beharko dugu Lekarozera zuzenduz.\nPistaren bihurgunean ezkerretik jaisten segi.\nBidegurutzea 13 Eskuin\nEskuin aldetik jarraitu beharra dago puntu honetan\nHerriko iturri monumentala.\nLegate mendiaren tontorra. Ikuspegi ederrak ditugu 360 gradutara. Pirinioak alde batera eta itsasoa bertzera.\nLekaroz herriko plazan kotxeak utziko ditugu\nMendi-lepoa 1 Ezker\nMendi lepora iritsi eta ezkerreko pistaren norantza jarraituko dugu.\nPista batetara iritsiko gara eta bertatik eskuin aldera gorat jarraitu beharko dugu.\nBideak Pista batetara aterako da. Pistatik zuzenean jaisten jarraitu.\nLegate 3 trikuharria\nLegate 3 trikuharria txikia baina nahiko ongi kontserbaturik dago.\nLegate 7 Trikuharria\nLegate 7 trikuharria mendi lepoan eta basoaren erdian dugu\nHaranera iritsi eta Beltzuri erreka zeharkatzeko topatuko dugun zubia. Zeharkatu eta pistatik jarraitu herrira iristeko.\nBeltzuri erreka zeharkatzeko pistara jaitsiko gara eta bertan dagoen zubia erabiliko dugu.\nLegateko zutarria. Aldamenean bertze gentilen baratza bat ere bada.\nOso buelta politta\nKaixo, zure lagunak ibilbide interesgarri hau topatu du Legate zirkularra Lekarozetik 2019-02-17 https://eu.wikiloc.com/ibilbide-senderismo/legate-zirkularra-lekarozetik-2019-02-17-33332216 Ondo izan, Wikiloc | Rutas del Mundo


Bretainiako Askapen Frontea - Wikipedia, entziklopedia askea.\nBretainiako Askapen Frontea (bretainieraz: Talbenn Diebiñ Breizh), FLB bezala ezagunagoa (frantsesez: Front de libération de la Bretagne), 1966n sortutako talde armatua zen, Emzav-en banaketa batetik sortua. 1532ko itun franko-bretoiaz aurreko eskubide eta foruen berrezarpena aldarrikatzen zuen, eta klase-borroka, zeltismoa eta europeismoa defendatuko zituen.\nLehen zuzendariak Yann Fouére, Yann Puillandre, Yann Goulet, Gouerves doktorea eta p. Le Breton izan ziren. Atxilotuak izan ziren garai baten, baina Europako beste talde nazionalista txikien sostengua jasoko zuten (Eskozia, Flandes edota Irlandatik). Geroago, 1968n adar armatua sortuko zen, Armée Revolutionnaire Breton edo Armée Republicaine Breton izenekin ezagutuko zena, fronte politikoa eta militarra banatzeko asmoz. Talde honek 1966-1969 bitartean 33 ekintza burutu zituen "frantziar interes kolonialen" kontra, odolik isuri gabe, baita lehergaiak ere lapurtu ziren. Jatorri anitzeko militantzia bildu zuten, eta badirudi barne batasuna erreala baino teorikoa zela, erakundearen estiloa militarra izanagatik. Euren dotrina politikoa nahasia zen, nahiz eta Comité National de la Bretagne Libre batzen saiatu. Azken hau Dublinen sortu zuen Yann Goulet-ek, Bretainiar Alderdi Nazionaleko kide ohia eta erakundearen komunikatuetarako "postontzi" lanak egiten zituena.\nTaldea berehala hasi zen ekintzan Arré eta Pre-en-Pail-eko telebista errepetidorearen leherketaren leherketa famatuarekin, Behe Bretainia luzaroan telebistarik gabe utzi zuena, eta gutxi geroago ekintza errepikatuko zuten Sant Brieg eta An Lorient-eko zerga bulegoaren leherketarekin. Ekintza guztiak aldarrikatzeko komunikatuak berdin amaitzen ziren: combattons les abus des fonctionnaires français en Bretagne avec le FLB ("Bretainiako frantziar funtzionarioen gehiegikeriak borrokatu ditzagun BAF-ekin").\n1968ko maiatzean su-etena adierazi zuen frantziar gobernuak Frantzia osorako konponbide erregionalista proposatzean, baina 1968-69 bitartean Frantziak BAFen kontrako oldarraldi errepresibo sendoari ekin zion. Urtarrilaren 23an 60 kide atxilotu zituzten eta hainbat ekintza leporatu zizkieten.\nAtxiloketa hauen ostean, kide batzuek Bretainiako Batasun Demokratikoko kide batzuekin batera Skoazell Breizh elkartea (Bretainiar Sorospena) sortu zuten, presoak eta euren senideei laguntza emateko asmoz. Halaber, presoen aldeko ekintzak koordinatzen zituzten, esaterako bretainiar musika jaialdiak. Aldi berean 300 bretainiar abadek agiri bat sinatu zuten askatasuna eskatuz. 1969ko uztailean amnistia eman zitzaien, eta gutxi geroago M. Gifflot eta Gw. Le Scouezec-ek Comité Revolutionnaire Breton, erakundea birsortzeko asmoz.\n1971ean taldea berrantolatu zen eta lehergailu kanpaina berri bati ekin zioten. Aldi berean ideologia sozialistagoa garatu zuten. Baina 1972ko udan oso kolpe larria jaso zuten, 11 kide atxilotzean. Atxilotuei laguntza emateko sortutako taldeek (Comités de Soutien aux Détenus du FLB) militante berriak erakarri zituzten mugimendu bretonistarako. Honela, 1973n Front de Liberation de Bretagne pour la Liberation Nationale et le Socialisme sortu zen, baina epe laburrean legez kanpo utzi zuten, borroka politiko hutsean iharduteko borondate tinkoa adierazi arren, eta zuzendariak atxilotu zituzten. 1975ean desagertu zen.\nBitartean BAFek bere ekintzak aurrera eraman zituen, lehergailuak ipiniaz. Roc'h Tredudongo errepetidorea suntsitu eta berriro utzi zuten Behe Bretainia telebistarik gabe hilabetez. Azpimarratu daiteke Charles de Galle bretoierazko asteroko telebista saioaren aurkezlea zentsuratu zutela BAFeko presoen familiei laguntza emateko elkarte baten sorrera iragartzearrik.\n1975ean BAFek Armée Republicaine Bretonekin bat egin eta borroka armatuarekin jarraitu zuten.\nOrriaren azken aldaketa: 21 ekaina 2020, 12:34.


Camping de Zuriza - PEÑA DEL CUELLO MARCÓN (Sierra de Alanos, 2.065 m.) - Puente de Santa Ana (Valle de Echo)\nZuriza eta Echo arteko mendietan\nEgingo dugun zeharbidea CAMILLEn XENDRAren etapetako bat da; Linzako aterpearen eta Zurizako kanpinaren arteko asfalto-zatia saihestuko dugu, baita Echo haranean kokatzen den SANTA ANA ZUBItik GABARDITOko ATERPErainoko aldapa gogorra ere; hala ere, ibilbidea gogor eta zorrotza da. Zeharbide honen markak kolore horia-berdekoak dira, baina tartean GR11-ko marka gorri-zuriak ikusiko ditugu, baita puntu urdin batzuk ere, eta zidor laburretan erabiltzen diren marka zuri-horiak ere bai.\nAutobusak ZURIZAko KANPINAREN bidegurutzean utziko gaitu; ez dezagun ahantz ur nahikoa eraman behar dugula eta eguzkitatik babesteko txanoa eta eguzkitako krema; ura ibilbidean urri izango dugu.\nZURIZAko KANPINetik aterako gara (1.220 m) E-ko norabidean, TAXERASeko PARKING-era darama pista jarraituz (GR11-ko marka batzuk jarraituko ditugu hemen). Abiapuntutik kilometro batera gutxi gorabehera, FUENFRÍA izeneko SAKANA gurutzatuko dugu eta iturburu bat ikusiko dugu gure ezkerrera, beharbada kantinplorak bete ditzakegun tokia delarik. ALANOen MENDIZERRAREN gaineko bista ederra da, ACHAR DE ALANO piramidea (2.075 m.) hartan nabarmenduz; gure ibilbidea ezkerreko arrailetik pasatuko da.\nTAXERAko APARKALEKUra iritsiko gara (1.280 m); GR11 abandonatuko dugu, ibaia zeharkatu gabe Petraficha sakanerantz abiatzen baita; guk porlanezko zubitik ibaia zeharkatuko dugu; zubiaren beste aldean, ezkerraldean uraz hornituko gaituen iturri bat topatuko dugu.\nPuntu honetatik bi aukera izango ditugu, basoan sartu eta sigi-saga eginez HE-ko norabidean igotzen duen pistatik igo, edo bestela, bere bihurguneetako batzuk mozten dituen lasterbideak aurkituz aurrera egin, bidea laburtuz; bai modu batean zein bestean, lehendabizi pistaren eskuinaldean kokatzen den GRANJA (1.440 m) baten ondotik igaroko gara eta, pistak egiten dituen hiruzpalau bihurguneren ondoren, bigarren GRANJA batera (1.515 m) iritsiko gara.\nBigarren granja gainditu ondorengo bihurgunean, pista abandonatu eta BAKARTURIK dagoen ZUHAITZ baterantz jarraituko dugu, mendiko zidorretik eginez oraingoan; gure ibilbideak ACHAR DE ALANO mendia inguratuko du, ezkerreko arrailetik eraman behar gaituen kanalaren bila, PASO DE TAXERA izenarekin ezaguntzen dena, hain zuzen. Hemendik harenganako irisgarritasunik eskaintzen ez duela ematen du, uste baino urrutirago kokatzen baita gauden lekutik begiratuta; oraindik beste 300 metroko desnibela igo beharko dugu, eta ondo markaturiko xendra batek egin dezagun lagunduko digu.\nTAXERA PASABIDE edo ZINTZURrera iritsi ostean (1.903 m), ikusgarria den parajera iritsiko gara, kareharrizko tontorrez inguraturiko goi-haran bat aurkituz, Ekialderantz RINCÓN DE ALANO (2.357 m.) eta PEÑAFORCA (2.391 m.) nabarmentzen dira, Mendebalderantz, FORCA DE ALANO (2.114 m.), ESPELUNGA (1.916 m.), TRASVERAL (2094m.), etc.\nGure gainean ACHAR DE ALANO (2075 m.), ikusgarria izango dugu, oso hurlbil dago, deika ari zaigula ematen du… baina ez da gaur izango dugun erronka.\nGure ibilbideak I-etik H-ra zeharkatuko du mendizerra, muinotxo arinetatik eta belardi batzuetatik igaroz, PASO DEL ESTRECHO A RALLA (1.855 m.) pasabidearen bila –adi! oso arriskutsu den ingurunean lainotuta badago.\nMendizerra zeharkatzeak 20 bat minutuko denbora eramango digu, ez gehiago, baina kontu handiz egin behar dugu bidea ez galtzearren. Gure ezkerraldean egurrezko etxola bat ikusiko dugu. Marka berde-horiek norabidea ez galtzeko informazioa emango digute.\nPASABIDEra (1.855 m) helduta, bizkar-zorroak utziko ditugu eta PEÑA DEL CUELLO MARCÓN (2.065 m.) gainera iritsteko biderik onena bilatuko dugu: gure eskuinean ikusten dugu eta begiratoki handia Echoko haraneko mendien gainean. Gailurretik, behealdean ECHO eta SIRESAko herriak ikusiko ditugu eta horizontean CASTILLO DE ACHER, AGÜERRI, BISAURIN, etc., mendietako gailurrak.\nPASO DEL ESTRECHO A RALLA (1855 m.) pasabideraino itzuluko gara eta eguneko lehen jaitsierari ekiteko prestatuko gara, ezerosoa baita, malda handiko aldapa da, desnibel gogorrekoa eta zenbait puntutan gainera harriz harri salto egitera behartuko gaituena.\nHUESCAKO BASO-BARRUTIko ATERPE-ETXOLAraino (1370 m.) iritsiko gara eta opari eder bat aurkituko dugu: iturria du ondoan, bertan freskaktuko gara eta kantinplorak beteko ditugu.\nPista batera iritsiko gara eta jaitsieran metro batzuetan zehar jarraituko dugu, gure ezkerrean kokatzen den MUGARRI bat (1290 m.) eta INDIKADORE bat (PR HU 22) aurkitu behar ditugu-eta, zidorra hartu behar dugu eta LENITO BAXO LEPOra igotzeko. Igoera gogorra izango da, baina gaitzerdi, "SELVA DE LO FURNO" basoaren barrenetik igaroko gara eta itzalean egingo dugu igoera; Aurrietan aurkitzen den CHOZA FUMIAren ondotik igaroko gara, igotzen jarraituko dugu basotik irten arte eta azkenik, larreetan zehar, LENITO BAXO LEPOra (1.716 m) iritisko gara.\nAmaitzeko, Ozako errepideraino jaistea baino ez zaigu faltako; jaitsiera malda handiko larre batzuetatik egiten hasiko gara, baita agertzen eta desagertzen diren zidor ugarietatik ere, kontuz ibiliko gara bertan bide okerra hartzeko arriskua dago-eta; CHIBURRO BORDAren ondotik igaroko gara (1.470 m), bertan aurkituko dugu ura, eta ondoren pista irregular eta ezeroso eta harri soltez beteriko batetik, "ERROMATAR GALTZADA"-ra iritsiko gara, zeharkatuko dugu eta Oza errepidera jaitsiko gara; errepidetik eskuinetik 200 bat metro jarraituko dugu, eta Gabarditorako bidea hartuko dugu, SANTA ANA ZUBIra jaitsiz, bertan izango baitugu zain, gure autobusa.\nIndarrak errekuperatu eta atsedena hartu ondoren, autobusak GABARDITO ATERPERAino eramango gaitu. Bertan egingo dugu lo.


Genetikoki eraldatutako ahuntz-esnea malariaren kontra eraginkorra izan daitekeela diote zientzialariek | Consumer\nGenetikoki eraldatutako ahuntz-esnea malariaren kontra eraginkorra izan daitekeela diote zientzialariek\nHori baieztatuz gero, gaixotasun horren aurkako txertoa egin liteke, laborategietan ekoitzitakoa baino merkeagoa.\nAEBetako zientzialari-talde batek jakin du genetikoki eraldatutako proteinak dituen ahuntz-esnea malariari aurre egiten lagun dezakeela, BBC telebista-kate britainiarrak jakinarazi duenez. Aurkikuntza horrek, baieztatuz gero, laborategietan ekoiztutakoa baino merkeago egin daiteke txertoa.\nIkertzaileek saguekin esperimentuak egin zituzten, eta etorkizun hurbilean animalia handiagoekin probak egitea espero dute, eta, gero, emaitzak espero zirenak badira, gizakiarengan egingo dituzte.\nMunduko Osasun Erakundearen (OME) txosten baten arabera, malariak urtean 300 eta 500 milioi pertsona artean kutsatzen ditu. Kasuen %90 Saharaz hegoaldeko Afrikan daude.\n“Txertoa eraginkorra izateaz gain, merkea ere izan behar da, batez ere baliabide gutxiko herrialdeetan beharrezkoa bada”, dio Anthony Stowersek, AEBetako Alergia eta Gaixotasun Infekziosoen Institutu Nazionalekoak, txostenaren egileak.\n“Oso interesgarria da animalia transgenikoak erabiltzea botikak sortzeko. Funtzionatzen badu, ahuntz-talde batek proteinak sor ditzake Afrika osorako”, erantsi du zientzialariak.\nIraganean gene aldatuak sartu ziren animalia batzuetan, medikuntzan erabiltzeko proteinak sortzeko. Kasu horretan, Stowers doktoreak eta haren taldeak malariari aurre egiteko berariazko proteinak sortzeko aukera ikertu dute. Ahuntz bidezko prozedura honen atariko probek, oraindik argitaratu ez direnek, oso emaitza onak ematen dituzte.\nInformazio horien arabera, AEBetako zientzialariek arratoietan gaixotasuna konpontzea lortu zuten.\nleche de cabra-eu malaria-eu txerto


Herri Ondarea :: Etxean sagardaoa eta txakolina egitea\nEtxean sagardaoa eta txakolina egitea\nAmamaren baserrian txakolina eta sagardaoa egiten zan etxerako. Lehenengotan, kaderakaz zapaltzen zan, pertsona biren artean alkarreri oratuta. Gero, oholezko zer bateri bueltak emonda ateraten zan. Koiuten eben sagar guztiakaz egiten eben sagardaoa. Eta baserri guztietan egoten ei zan mahatsa solo alboetan, eta txakolindu egiten eben, etxerako.\nBarriemoilea: Mari Sol Garmendia\nTxarri-saltzaileak ibilten ziran etxerik etxe


Egunean behin, adinak bost - Azkoitia - Maxixatzen.eus\nGipuzkoako Hitza 2020-01-24 12:33\nManolo Larrañaga azkoitiarrak 92 urte ditu, eta bera izan da Egunean Behin euskarazko aplikazio arrakastatsuaren finaleko parte hartzailerik beteranoena. Gipuzkoako Hitzak Manolorekin eta haren ilobarekin hitz egin du.\nManolok zuzeneko finalean parte hartzearen errua haren ilobak du, Gaizka Larrañagak (Azkoitia, 1969). "Irailetik abendurako aste bakoitzeko hamar onenak zuzenean sailkatu ziren finalera. Ni ez nintzen sailkatu, baina jakin nuen gonbidapen bidez parte hartzeko aukera ere bazegoela. Idatzi egin nien, eta onartu egin ninduten". Finalean parte hartzeko txartel bakarra zeukan Gaizkak, eta hura osabari ematea bururatu zitzaion. "Finaleko egunean bertan, hasi baino lehenago, parte hartuko nuela baieztatzera joan nintzen, eta galdetu nien ea nire gonbidapena osabari ematerik baneukan, nire ordez berak parte har zezan". Ezezkoa eman zioten hasieran, nahikoa lan bazutela eta ez hasteko gauzak nahasten. "Baina, gero, begira jarri zitzaizkidan eta ikusi zutenean urte batzuk banituela, osabaren adinaz galdetu zidaten. 92 urte zituela esan nienean, harrituta gelditu ziren. Aplikazioan ibiltzen al zen galdetu zidaten, eta nik baietz, familiako taldea geneukala eta inori ez ziola ezer barkatzen". Baiezkoa eman zioten azkenean.


Finestrelles Shopping Centre: besteak ez bezalako merkataritza gunea — Kanalizazioa eta drainatzea\nFinestrelles Shopping Centre: besteak ez bezalako merkataritza gunea\nBi drainatze sistema gune bererako\nEgon al zara merkataritza gune batean atzerrira egin duzun bidaiaren batean?\nAzalera handiak dira lokal bat baino gehiago biltzen dituzten guneak, eta bertan eguzkitako betaurrekoak eta garbigailuak ere aurkitu ditzakegu.\nGogoan dut Thailandiako merkataritza gune hura, aire zabalean leku handia zuena eta lorategiaren erdian arrainontzi bat arrainez betea (lagun gutxiko aurpegia zuten arrainak), eta arrainak niri begira, pad thai-a jaten ari nintzen bitartean. Ba, esatera noana, kontsumorako lekuak izanik, beraien banaketagatik edo diseinuagatik dira apartak.\nBada, gaur, Bartzelonako Esplugues de Llobregaten dagoen "Finestrelles Shopping Centre" guneaz hitz egitera natorkizu. Besteak ez bezalako merkataritza gunea da. Eremu irekien kontzeptu berri bat da, eraikinaren barruan espazio publiko gehiago lortu nahi duena. Gune horiek freskotasun giroa ematen diote establezimenduari, eta udan Espluguesen egiten duen beroarekin asko eskertzen da.\nBaina, zer gertatzen da euria egiten duenean?\nBada, oso garrantzitsua da drainatze sistema egokia izatea eta eremu bakoitzera moldatuta egotea.\nOrain kontatuko dizut zer egin genuen.\nBehar desberdinak zituzten lekuetako urak hustu behar zirenez, kontuan hartu ziren, besteak beste, kanalaren altuera edo saretaren materiala. Azkenik, DOMO eta MultiV+ kanalak aukeratu ziren leku bakoitzera hobekien egokitzen ziren soluzio gisa.\nJakin nahi duzu zergatik? Jarraitu irakurtzen.\nDOMO kanalak: tamainak axola duenean…\nDOMO polimero hormigoizko drainatze kanala izan zen barrualdeko solairuarteetarako aukeratu zen modeloa. Modeloaren altuera txikia, soilik 80 mm-koa baita, eta nerbio diseinuko altzairu herdoilgaitzezko sareta batekin konbinatzeko ematen duen aukera izan ziren berori erabiltzearen alde egiteko arrazoiak.\nMerkataritza gunearen beheko solairuan eta dendara sartzeko kaleetan ere DOMO altuera txikiko modeloa erabili zen drainatzea egiteko, baina kasu horietan sareta artekatua duen diseinuarekin. Ohiko sareta batek duen inpaktu bisuala ahalik eta txikiena izan dadin, arkitektonikoki nabarmen xumea eta estetikoa den diseinua daukate, drainatzea ezkutuan geratzen delako. Albiste honekin batera doazen argazkiak ikustera gonbidatzen zaitut, ea aurkitzen duzun…\nMultiV+ sistema: edukiera handiagoa muturreko emarietan\nDrainatze soluzio honi buruz edo beste bati buruz zerbait gehiago jakin nahi baduzu, jarri gurekin harremanetan.\nAzkenik, MultiV+ sistema merkataritza gunearen barruan eta kanpoan instalatu da. Sistema horrek V sekzioa du, optimizatua, eta efektu auto garbitzailea; gainera, sekzio hidrauliko handiagoa du, eta D400 arteko karga ahalmena duten burdinurtuzko saretekin konbinatzeko aukera ematen du.\nGuztira, DOMO altuera baxuko kanalen eta MultiV+ kanal teknikoen 4500 ML baino gehiago instalatu dira.


Irteerak – LUBERRI\nIrteeren helburua geologian teorian ikasten dutena arroketan ikustea da. Honetarako irteera ezberdinak eskaintzen ditugu baina beti bezala, zuek beste zerbait nahi izanez gero hitz egitea izango litzateke. Gure aldetik, hauek dira guk eskaintzen ditugunak:\nIraupena eta prezioa kasu bakoitzean hitzartu egin beharko litzateke.\nBertan Euskal Herriko historia geologikoa landuko dugu, granitoaren ertzetan dauden arbeletatik hasita (kontaktu metamorfismoa etab.) granitoraino iritsi arte.\nHemengo ikuspegia ezin hobea da gure historia geologikoa ondo ulertzeko: Oiartzungo Aritxulegiko failak bultzatutako Pasaiako badiaren irekiera, flyscharen jarraipena, orogenia alpetarra…\nHaize orrazian hasita, Donostiako geologia ikusten joango gara, bertan gauza desberdinak ikusiko dituztelarik: alde batetik Donostia eraikitzeko erabilitako materialak zein izan diren eta zein jatorri duten, eta bestalde Kontxako badiako sorrera, eta honekin loturik Donostiak ia 2 mende hauetan edukitako eboluzio paisajistikoa aztertzen.\nMINERAL BILAKETA eta IDENTIFIKAZIOA\nArditurriko hondakindegietara joango gara eta bertan mineral ezberdinak ikusiko dituzte. Ondoren, zenbait mineral identifikatzeko truko desberdinak erabiliz sailkatzen saiatuko dira. Aldi berean mineral hauen jatorria azalduko diegu.


Inposaketarik gabe | Iritzia | Berria\nAngel Erro -\nMiguel Sanzek esan du UPNren irudia lausotzen ari dela Navarra Sumaren barruan. Gaztatxoen teoriaren sortzaile gisa zor diogun begirunetik, espekula dezakegu formulak legealdi osoa iraunen ote duen. Baten batek pentsatu zuen orain hilabete batzuk lehertuko zutela, bere 15 diputatuak PSNri eskaintzeko (PPko 2ak eta Ciudadanoseko 3ak abandonatuta). Deflagrazioa noiz izanen den ez da segurua, baina barruan dagoen dinamitaz duda gutxi. Hogeiko talde horren barruan Espainian desagertzear dagoen alderdi batek hiru eserleku egoteak desoreka gehiago eragin dezake alderdi laranja horrek erakutsi dituen jarrera antiforalistek baino. Inork ez du irudikatzen hiru horiek izan lezaketela taldetik bereizi eta protagonismoa irabazteko interes handiena? Matematikek, gainera, Nafarroako Gobernu akordioak gehiengorako falta dituen hiru botoen beharra salatzen dute.\nDena den, espekulatzekotan, edo amets egitekotan, nik nahiago dut irudikatzea Madrilen talde parlamentarioa duen euskal alderdiren batek Sanchezi eman beharreko abstentzioa negoziatzeko baldintza bakarra paratzen duela: Maite Esporrinek euskaraz ikastea. Edo Maiaren kontrako zentsura mozioa babestea. Zinegotziak berak aukera dezala, inposaketarik gabe.


Mati Iturralde – Independentea\n/ Irudia: Hontza.eus\nFamilia-medikua. Herrietako familia-medikua Osakidetzan. Musikazale, lorezale, humanista. Zuian lan eta bizi.\nMedikua naiz lanbidez. Nire ibilbide pertsonalean esparru desberdinetan aritu naiz: politikagintzan, sindikalismoan, torturaren aurkako ekimenetan, pertsona presoen osasunaren aldekoetan eta, azken urte hauetan, batez ere, asistentzia klinikoan, Lehen Arretan, Osakidetzaren baitan.\nHontza Beategiaren kidea.\nMati Iturralde autorearen artikuluak\n2022ko urtarrilak 10 2022ko urtarrilak 10 Mati Iturralde\nHontza, giza eskubideen euskal behatokia, koronakrisi edo diktadurarenpeko eskubide-urraketak jasotzeko jaio zen 2021eko irailean. Hona ekintza proposamenak\nKategoría Orokorra Etiketak BEHATOKIA, eztabaida zientifikoa, GIZA ESKUBIDEAK\n2021ko azaroak 30 Mati Iturralde\nKategoría Orokorra Etiketak askatasuna, Ezker abertzalea, Herria